text:
ORANJESTAD: Diabierna anochi den Paseo Herencia Ballroom a tuma luga e Pre-Event di Premio Excelencia den Deporte 2019 & 2021. Presente ne ocasion special aki tabata Minister Endy Croes, nomindadonan acompaña pa nan famia como tambe representantenan di e federacionnan. Meta di e Pre-Event tabata pa laga e miembronan di prensa ser conoci cu e 141 nomindadonan di PED 2019 & 2021 di cerca como tambe pe atletanan y famianan socialisa. E nominadonan a ricibi nan banchi di entrada como tambe un ‘goodie bag’.
Comison organisado kier a yama un danki special na e patrocinadonan den sector priva pa duna nan contribucion na e Pre-Event di Premio Excelencia den Deporte por medio di un sponsorship pa e ‘goodie bag’; Aruba Bank, Aruba Tourism Authority, Elmar, TGI Friday’s Aruba y Paseo Herencia. Sin laga afo Stichting Sport Subsidie Aruba y Ministerio di Deporte.


c: text/html

text:
Siman pasa nos a ricibi un bon noticia pa nos pensionadonan. Minister Dangui Oduber a anuncia cu entrante 1 januari 2023 pensioen lo subi cu 3% y durante aña e por subi cu algo mas. Un husticia pa nos pensionadonan. Esaki ta posibel awo cu economia di Aruba poco poco ta recuperando, danki na maneho di Gobierno y esfuersonan di sector priva.
Desde algun siman caba partido MEP ta haciendo un bunita esfuerso pa yuda specialmente pensionadanan pa por cumpli cu nan deber di impuesto. Impuesto ta algo necesario pa Gobierno por provee cualkier servicio na pueblo. Combersando cu pensionadonan, esnan cu ta yuda yena e formulario y expertonan, aparentemente tin algo den ley di impuesto cu no ta sinti husto.
Ora tin un pareha casa y tur dos ta traha, nan entrada/salario ta wordo ‘belast’ separa. Ora un ta baha cu pensioen mientras cu e otro ta trahando ainda, e suma di e pensioen ta wordo conta riba e salario di esun cu ta trahando ainda. Resultado di esaki ta cu e pareha ta paga mas belasting compara cu prome cu un a bay cu pensioen, tin biaha miles di florin mas, casi mita di loke ta ricibi na pensioen mester paga bek. Departamento di Impuesto ta haci un bon esfuerso di yuda e pensionadonan cu un ‘betalingsregeling’, pero e siguiente aña atrobe lo tin e mesun debe/suma ey ta bin extra riba dje, te ora ambos persona baha cu pensioen. Imaginabo nan tin un diferencia di edad di 3,5 of 10 aña.
Hasta tin pareha ta bay asina leu di divorcia pasobra nan no por cumpli cu nan deber di impuesto. No por ta intencion cu nos ta promove bida familiar, bida social, pa despues, ora hendenan bira grandi, bay cu pensioen, nan ta haya nan mes obligatorio den un divorcio pa motibonan financiero.
Departamento di Impuesto ta haciendo su trabou mane debe ser, manera ley ta prescribi. Pero den e caso aki e no ta sinti husto. Mester busca pa haya sa kico ta e motibo cu e ley ta asina y si e motibonan ey ta conta ainda. Pesey lo trece esaki dilanti cerca mi coleganan den Parlamento y tambe cerca gobernantenan concerni, pa asina e pensionadonan mas ainda por gosa di e aumentonan di pensioen premira pa otro aña.

robotstxt: allowed

filter: keep


text:
Detenshon den investigashon kaso di droga
KOMUNIKADO DI PRENSA 354 /2022
19 yüli 2022
Detenshon den investigashon kaso di droga
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 19 di yüli 2022 den oranan di mainta trempan, e Divishon di Krímen Organisá di
Kuerpo Polisial Kòrsou a realisá algun detenshon.
Esaki tabata den kuadro di un investigashon relashoná ku trafikamentu di droga.
Alrededor di 05.55’or, a detené e hòmber sospechoso N.P.R. di 32 aña di edat nase na
Jamaica. E hòmber aki ta permanesé ilegal riba nos isla i ta wòrdu sospechá den trafikashon
di droga òf ta kómplise na esaki.
A konfiská un outo, paña i telefòn selular.
Pa mas o ménos 06.38 a detené e hòmber sospechoso L.G.H.C. di 55 aña di edat nase na
Kòrsou.
E hòmber aki tambe ta sospechá di ta metí den trafikashon di droga i/o kómplise na esaki.
Serka dje polis a konfiská dos telefòn selular.
Despues di interogashon L.C. por a bai kas miéntras ku riba òrdu di un fiskal ouksiliar, N.P.R.
a keda enkarselá pendiente di mas investigashon.


text:
TCB huntu ku diferente partnernan lokal a yama bon bini na American Airlines i Delta Airlines
KRALENDIJK – Djasabra ku a pasa, Boneiru a yama bon bini na buelonan direkto di Merka ku American Airlines i Delta Airlines for di Miami i Atlanta, respektivamente markando un era importante pa nos isla.
Despues di un temporada di 15 luna sin operashon dor di e pandemia, e dos aerolíneanan a resumí nan buelonan pa Boneiru riba djasabra i djárason. Esaki ta un bon notisia pa e ekonomia di Boneiru, nos bishitantenan di Merka ku tabata anhelá pa bishitá Boneiru, pa nos sektor turístiko i tambe henter nos komunidat ku tabata anhelá pa nan yegada.
Tourism Corporation Bonaire (TCB) a enkurasha partnernan lokal pa forma parti di e evento ku un toke kultural i úniko pa asina kolaborá ku un regalo pa e bishitantenan. TCB a prepará e evento kultural na aeropuerto i komo aktrakshon a pone algun peluche di entre otro flamingo, turtuga, yuana i buriku riba e bant di ekipahe ku regalo den forma di ‘voucher’ di e diferente partnernan ku a kooperá. E pasaheronan por a piki e peluche komo un regalo di parti di Boneiru.
Na salida por a topa un ambiente kultural ku musika di kaha di òrgel i Donnie i Monique ku trahe folklor pa entretené e pasaheronan ku a kaba di yega Boneiru. Tambe TCB a entregá kada pasahero un tas ku varios artíkulo di promoshon i regalo aden. Esaki a wòrdu entregá pa e aktual Miss Tourism Bonaire i e di dos finalista di Miss Tourism Bonaire, tambe bisti den trahe folklor.
Por a mira e emoshon riba e kara di e bishitantenan na momentu ku nan a keda sorpresá dor di e evento i e publiko yamandó nan bon bini, lokualsigur a hasi un impakto i lo keda graba den nan memoria. Varios di e bishitantenan a tuma tempu pa kapturá e momentu.
TCB ta yama DANKI na kada un di e partnernan ku a kolaborá ku nan regalo pa nos bishitantenan; Belmar Oceanfront Apartments, The Bellafonte – Luxury Oceanfront Hotel, Blennies, Bonaire Destination Services, Bonaire Kiteschool, Bonaire Landsailing Adventures, Bonaire Tours & Vacations, BonTapa, Bottles, Brass Boer, Buddy Dive Resort, Budget Car Rental, The Cadushy Distillery, Coral Casino, Cuba Compagnie, Daily Fresh, Delfins Beach Resort, Divi Flamigo Beach Resort & Casino, Epic Tours, Gio’s, Hitess N.V., Ingridiënts Restaurant, It Rains Fishes, Karel’s Beach Bar, Luciano’s, Melissa Sailing, STINAPA, Tropical Nature, Ocean Oasis Beach Club, Patagonia Restaurant, Van der Valk Plaza Beach Resort, Salty Tours, Sebastian’s Restaurant, Bar & Lounge, Tiki & Co, Tulip Spa, The Touch Spa, Sorobon Beach Resort i Stoked.
TCB ta gradisí OLB, BIA, PG, BonLab i BHM/BOG pa e logro aki. Sigur na esnan ku desde mart 2020 a anhelá pa e dia aki. Ban sigui mantené na e reglanan stipulá pa asina mantené nos isla seif i saludabel pa nos sigui yama nos bishitantenan bon bini.


text:
E konekshon entre demanda i oferta
Kòrsou Connect ta un plataforma nobo i úniko ku ta konektá dunadónan di trabou i esnan ku ta buska trabou, ku otro. Fuera ku e ta prove’é den un nesesidat direkto, Kòrsou Connect tin tambe probechonan grandi pa Kòrsou.
E medio prinsipal di Kòrsou Connect ta un “smartphone app”. Dunadónan di trabou por pone den e app aki eksigenshanan pa trabou i esnan ku ta buska trabou por hasi un eskoho for di lokual ta keda ofrese na e momentunan ei.
Di tal forma por yega fásil na un “match”. Importante ta ku na mes momentu tur asuntunan finansiero nesesario manera impuesto i seguronan por keda reglá ku un “click”. Esaki ta un servisio speshal di Kòrsou Connect pa tur dos partido.
E oferta di Kòrsou Connect ta hopi diversifiká. Fuera di trabou den konstrukshon òf tereno tékniko, e app ta konsistí tambe di hopi enkargo òf petishon pa trabounan rondó di kas òf di kuido pa mucha i miembronan di famia. Kòrsou Connect ta nobo na Kòrsou, e plataforma ta prove’é den un nesesidat evidente i tá úniko pa Kòrsou i region.
Si bo ta un dunadó di trabou, óf si bo ta buska trabou, òf si bo ta enbolbí di un manera òf otro na oportunidat pa trabou na Kòrsou? Awèl den e Notisiero pa Trabou aki bo por haña tur informashon nesesario tokante e konsepto úniko i
nobo aki.


text:
Oportunidat pa wak artikulo konfiská.
KOMUNIKADO DI PRENSA 512 / 2019
10 desèmber 2019
Oportunidat pa wak artikulo konfiská.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis durante entrada hudisial djabièrnè dia 6 di desèmber 2019, den área di Otrobanda a
haña i konfiská algun artikulo (Komunikado di Prensa 511/2019) problablemente
prosedente di ladronia i ta bai tin oportunidat pa mira e artikulonan konfiská, kua ta
8 oloshi;
6 kadena;
1 moneda grandi;
1 renchi orea;
1 medayon.
Kualke persona ku ta kere ku un di e artikulonan ariba menshoná por ta su pertenensia i ta
den posishon di e komprobante nesesario, por akudí na Warda di Polis na Winston
Churchillweg, djabièrnè 13 di desèmber 2019, entre 11’or pa 12’or di merdia.
Korda ku mester presentá ku e prueba nesesario ku por indiká ku e artikulo ta di bo.


text:
Kralendijk (19 di òktober 2021) – Dia 19 di òktober 2021 Tourism Corporation Bonaire (TCB) a bishitá diferente skol básiko na nos isla pa entregá e buki nobo di turismo titulá “Turismo na Boneiru, un Eksperensia Outéntiko” na e muchanan di grupo 5 te ku 8.
Esaki ta e di tres edishon di e buki di turismo ‘Turismo na Boneiru’ ku TCB a produsí den koperashon ku e outor lokal Denise de Jongh-Rekwest. Enseñansa ta esensial i pa e motibu akí TCB ke sigui invertí den nos kuríkulo di skol pa medio di pone buki relatá na turismo i material pa lesa disponibel.
Diputado di turismo sr Hennyson Thielman a djòin CEO di TCB, Miles Mercera i Miss Turismo Boneiru Sunniva Manuel pa hasi entrega di e promé ehemplarnan di e buki na direktor di kada skol básiko.
E buki akí ta un medio fantástiko pa nos muchanan pa siña mas tokante turismo, nos patrimonio lokal i nos kultura. Nos ta deseá tur nos muchanan hopi plaser ku lesamentu!


text:
WILLEMSTAD — Weekend tabata karga un biaha mas ku softball fastpich Liga CSB/MCB. Djabierne tabatin un tremendo partido dilanti un bon publikona Buenavista ballpark ku a bai entre Dreamteam i Haarlem Power. Den e partido aki Dreamteam ta bin di atrás después k unan tabata perdi 3 pa 0 pa bin gana equipo di Haarlem Power ku skor di 5 pa 4. Wendley Serberie a gana i na bate Wihnmar Ricardo di 2-1. Giomar Isenia ku homerune pa Dreamteam. Picher perdedo tabata Raychel Sambo i na bate pa Haarlem Power tabata Rutviensey Windster di 2-1.
Djasabra Haarlem Power a bolbe topa un wesu duru den fastpich maskulino ora nan mester a enfrenta e equipo di Suffisant Eagles. Den e wega aki Haarlem Power a bin fuerte pa gana 8 pa 5 di Suffisant Eagles. Pa Haarlem Power 8 kareda, 9 hit i 1 eror. Picher ganador tabata Raychel Sambo i na bate pa Haarlem Power Norvanie Aniceta di 2-2 ku 1 homerun. Pa Suffisant Eagles 5 kareda, 9 hit i 2 eror. Picher perdedo Shahairy Ustacia i na bate pa Suffisant Eagles tabata Sevard Seferina di 3-3.
Den e otro resultadonan den Maskulino, Klase Aparte ta pasa fasil riba Demolation ku skor di 17 pa7. Dreamteam ta gana di Demolation ku skor di 10 pa 3. Den femenina klasse A, Pichingolo Nissan ta gana di Youngstars 16 pa 14, Demolation Cartel N.V. ta gana di Nos Tei Office Supply 12 pa 7, StaRosa ta gana di Youngstars 11 pa 1 i finalmente nos ta kaba e hornada di klasse A ku Soto CMTC ta gana di Pichongolo Nissan ku skor di 10 pa 3. Despues di e weganan di e weekend aki nos tin e siguiente standing ku den femenino AA Pichingolo Nissan na prome luga, den klasse A femenino Soto CMTC ketu bai invikto i den maskulino Dreamteam ku tambe ta na prome luga invikto.


text:
WILLEMSTAD — Despues di a pèrdè e promé partido kontra e selekshon di Barbados den Kopa Karibe 2016, Kòrsou a drenta e partido kontra Repúblika Dominikana ku lomba kontra muraya. Djasabra e selekshon lokal tabata tin mester di un viktoria pa mantené nan mes den e kampionato. Esaki a logra tambe ora e selekshon di Kòrsou a gana den Stadion Ergilio Hato ku skor di 2-1. Tabata Gino van Kessel ku a habri e markadó na di 66 minüt pa Kòrsou. Despues na di 77 minüt e kos a kompliká un tiki ora ku Edipo Rodriguez e empatá e partido riba un tiru liber. No a dura masha ku Felitciano Zschusschen ta manda Kòrsou bek ariba na di 81 minüt di e partido.
Barbados ya tin un pia den e siguiente buèlta pero mester sigurá esaki dia 29 di mart ora nan enfrentá Repúblika Dominikana.
Tabla di posishon:
Partido di Kòrsou kontra Repúblika Dominikana:


text:
Lisbeth Thijsen y Ramesis Ras a invita e famia pa ta presente pa asina comparti e noticia di e yegada di nan baby. Na e prome instante e tabata un sorpresa pasobra ken por a spera cu Lisbeth ta haya un baby despues di 20 aña. Despues tur hende tabata hopi contento y esaki tabata un momento leuk y spannend pa e pareha. E baby ta e promesa di nan union y nan lo tey pa yude explora e mundo cu ta warde: “He or she is a Blessing”!
Pa e lectornan di revista FOCUS sin duda cu Lisbeth Thijsen ta un persona hopi conoci y tabata e covergirl pa edicion di juli 2017 cual ta e luna cu ta enfoka riba salud y bienestar. Hunto cu su yiu muhe Nicole cu actualmente ta studiando na Hulanda nan tabata hunto den e revista. Pa Lisbeth su segundo embaraso ta un experiencia completamente nobo despues di 20 aña di a duna luz na Nicole, cu sigur ta yene di alegria. Momento cu el a haya sa cu e ta na estado mesora el a pensa riba su yiu muhe, cu e lo tin un ruman cerca dje. Cu e famia lo crece y cu un bendicion asina grandi a yega den nan bida.
E bida di Lisbeth a cambia hopi tanto emocionalmente como fisicamente. E ‘caring’ pa e relacion ta mutuamente y nan ta comparti mas cu normal debi cu tur actividad ta menos. Lisbeth su curpa no ta manera antes y e ta cansa mas lihe mientras cu ta adaptando na e crecemento di e baby. E famia ta atento den tur forma cu e preparacionnan, cu casi por bisa cu e ta manera Lisbeth ta haya su prome yiu. E ta buscando tur tipo di informacion y lesa hopi ya cu tur cos a cambia y no ta manera antes mas.
Durante henter e etapa di Lisbeth su embaraso e ta hopi uni cu Nicole riba cada proceso. Aunke riba un distancia leu e ta presente pa comparti, manera e prome echo di su futuro ruman cual ta significa hopi. E baby ta uitgeteld pa dia 15 di maart y tin nomber scogi caba sea ta un baby boy of baby girl. E scogemento di e nomber pa e baby tabata un momento hopi leuk y pret via un video call entre Lisbeth, Ramesis y Nicole hunto cu su pareha. E baby ta e di dos yiu pa Lisbeth y di tres pa Ramesis. Nan deseo prome cu tur cos ta pa e baby bin cu salud y sigur e ta amor di nan dos y esunnan mas cerca di nan.


text:
Awe ta dia di ‘bisa danki’…
E ta un custumber Mericano… e ta un bunita pensamento… y mi kier adapta bunita pensamentonan… awe ta dia di bisa danki y nos cada un por sinta y pensa un rato na ken nos kier ‘bisa danki’… por ta na un hende cu tin un nificacion hopi special den bo bida… bo casa, bo pareha, bo yiunan, nietonan, bo mayornan, bo famia y amigonan…
Pero por ta tambe… bisa danki na e hende cu tur dia ta hasi bo cas of oficina limpi… na e dokter cu ta cuida bo salud… esun cu ta jena gasoline pa bo auto… esun cu tur dia ta bisa bo ‘bondia’, maske e no conoce bo… esun cu a tuma tempo pa scucha bo, ora bo tin mester…
Bisa danki na bida, bisa danki na Dios pa su bunita creacion… na e lama cu ta kita tur bo cansancio y e awa cu bo ta bebe y ta purifica bo…
Bisa danki awe pa bo cuminda di tur dia… bisa danki na bo curpa cu ta sirbi bo pa bo tin bida riba e planeta aki… bisa danki na tur santo of angel of otro ser sagrado cu bo ta kere aden…
Bisa un danki den silencio na tur esnan cu a contribui na bo bida y ya no ta hunto cu bo… bisa danki na Universo cu a crea espacio den su grandesa pa nos por existi…
Bisa danki na bo inteligencia cu ta permiti bo provee pa bo mes y bo famia…y na universo pa su inteligencia divino… na e streanan cu ta lombra tur dia na nos shelo, sin fada ni cansa … pa e solo cu ta calenta nos curpa…
Bisa danki na e persona cu a para keto y duna bo espacio pa ta bo mes y a mira bo jora sin husga bo… na e persona cu a sunchi bo y seca bo lagrimanan…
Bisa danki tambe na e persona cu no a comprondebo… e la inspira bo pa sigi busca… bisa danki na esun cu a papia malo di bo, e la inspira bo pa no hasi mescos…
Bisa danki pa tur momento den bo bida cu a laga bo crese… mira dolornan como oportunidadnan y no como situacionnan den cua bo ta keda pega… e dolornan, e malesanan… sinja e les y bisa danki pa esaki tambe…
Bisa danki pa tur e amor cu bo a topa y pa tur bo sonjonan cu a bira realidad… y tambe pa esunnan cu ainda bo tin cu sonja….
Asina bo tambe por pensa riba mil y un motibo pa bisa danki… podise hasi’e un custumber di tur dia
Bisa danki pa bo existencia… BO TA UN SER MARAVIJOSO Y ETERNO!


text: Diaranson anochi a drenta informe di un accidente cu hende herida na e crusada di Weststraat cu Professor Lorentzstraat , mesora a dirigi tanto polis como ambulans na e sitio. Na yegada di patruya na e sitio a bin compronde cu aki ta trata di un accidente pa falta di preferencia unda cu un vehiculo bayendo nort den Weststraat no a para y duna preferencia na un motociclista bayendo pabao den Professor Lorentzstraat riba caminda di preferencia. E motociclista a bay dal den banda di e auto cu impacto fuerte heridando e. Ambulans a presenta na e sitio y a transporta e motociclista herida pa hospital. Polis di trafico a bini na e sitio a tuma datos di e accidente aki.


text:
E meta di e workshopnan di Wellness ta pa trese e hende bek na su esencia, den su propio balansa y energia, cu un curpa y mente cu ta den harmonia.
Nan ta juda hende biba un bida di calidad halto, usando elementonan di naturalesa cu ta rondona nos. Aruba tin hopi forsa curativo den su naturalesa, nos lama, nos solo combina cu e dushi brisa y nos piedranan volcanico cu a haja nan forma dor di e wega di lama durante miles di anja y cu e energia di solo y luna cu ta laga nan traspasa energia curativo ora di masashi. Diasabra awor ta bay tin un otro workshop ‘Wellness cu puro naturalesa’ cu e tema di Pasco.
Pasco ta un tempo dushi den anja! Tempo pa comparti cu bo sernan keri. Drenta e tempo dushi aki cu alma, mente y curpa totalmente relaja!
Esaki bo por hasi na e workshop diasabra awo! Bin Abo y trese bo sernan keri tambe
Jama 741 3300 (Ingrid) of 734 1994 (Francis) pa mas info y registra


text:
KRALENDIJK- Frakshon Coffie ta pará 100% tras di e petishon pa laga nos alumnonan di MBO ku ta studia komo kòki komo estudio final pasa na eksámen den idioma papiamentu.
Esaki, segun e frakshon bou di ningun sirkunstansia ta nifiká ku nan lo no tin ku haña lès den otro idiomanan, manera Hulandes, ingles i/o spañó manera sigur e miembronan di Tweede Kamer pa PVV i VVD ke laga aparentá.
Segun CoffieE prinsipio ta i mester keda ku e balor di un diploma no ta determiná pa e idioma den kua e studiante ta pasa su eksámen final, pero esaki ta dependé di e kalidat di e nivel, kontenido i kriterionan ku e studiante mester kumpli kuné pa duna e diploma e balor.
“Pues si eksámen pa kòki ta eksigí sierto nivel de konosementu i abilidat, e idioma den kua e ta pasa esaki, sea ta chines, Hulandes, Ingles òf Papiamentu no ta determiná ku e studiante a kumpli ku e kriterionan aki. I si kualke studiante ke sigui pa un estudio mas avansá, esaki lo dependé di su esfuerso, su talento- i abilidatnan ku e ke i por sigui. I si den esaki e mester mehorá su konosementu i su dominio den un otro idioma , que asi sea” asina Coffie a trese dilantie.
Tweede Kamer
Frakshon Coffie ta bisa di ta ta spera sinseramente ku e gran mayoria di Tweede Kamer lo honra e petishon pa asina krea mas oportunidat di trabou pa nos mes hendenan den e ramo di industria ku nos a skohe komo un di e pilarnan mas importante di nos ekonomia, esta turismo i den esei spesífikamente e fishi di kòki.
Pa e frakshon mas chikitu den Koseho Insular, esaki ta e oportunidat di oro pa Tweede Kamer “put their money where there mouth is”: trato ekivalente i respetá ku den nos estudio tampoko por deskriminá pa e motibu ku mi idioma materno no ta Hulandes.
“Aki tambe mester apliká na promé lugá artíkulo 1 di nos konstitushon ku ta respetá i rekonosé e igualdat pa lei di nos tur i a base di nos sirkunstansia apliká artíkulo 132a – ku ta e artíkulo ku ta diferensia – na bentaha di nos studiantenan”, asina Coffie a konkluí.


text:
Bo tin algun pregunta? Klek riba e siguiente link.Tuma kontakto >
Publiká riba 28 September 2021
Ministerio di Finansa pa medio di e komunikado aki kier informá pueblo di e efekto di trabou ku a bin ta tuma lugá na Inspekshon di Impuesto i Ontvanger. Resientemente Minister di Finansa a tuma diferente akshon pa kobra sèn di impuesto ku no a paga ahinda. A subi presupesto di Stichting BAB, di moda ku por kontratá persona pa yuda ku kòntròl na establesimentu pa kumplimentu ku lei di omzetbelasting. Tambe a reforsá Ontvanger pa por hasi trabou di kobransa mas efisiente. Por último a publiká ‘Richtlijnen ter invordering van belastingen’ ku e meta pa kobra sèn di impuesto atrasá
Konforme presupuesto pa luna di yüni, Ontvanger lo a kobra un montante total di 78.5 mion florin na loonbelasting, omzetbelasting, onroerendezaakbelasting/grondbelasting, motorijtuigenbelasting, overdrachtsbelasting, inkomstenbelasting i otro impuesto. Pa luna di yüni e realisashon tabata 78.9 mion florin, kual ta 400.000 florin mas haltu ku presupuesto pa luna di yüni. Pa luna di yüli e proyekshon tabata 76.6 mion florin. E montante realisá den yüli tabata 92.2 mion florin. Pues un montante di 15,6 mion mas haltu ku presupuestá. Den e kuadro aki ta referí na e skema aki bou.
Aki por mira ku entrada di loonbelasting i omzetbelasting den tantu yüni komo yüli ta mas haltu ku den e presupuesto. Den ougùstùs e omzetbelasting i overdrachtsbelasting tabata mas haltu ku proyektá. Tambe por mira ku e montante total na winstbelasting di yüni i yüli huntu ta mas haltu ku inisialmente tabata proyektá. E realisashon total di entrada di belasting pa yüni, yüli i ougùstùs ta mas haltu ku e proyekshon.
E entrada di prima i seguro sosial tambe tabata mas haltu ku presupuesto pa lunanan yüni i yüli. Konforme presupesto, den luna di yüni, Ontvanger lo a kobra un total di 56.3 mion florin na prima i seguro sosial. E realisashon tabata 59.3 mion florin, kual ta 3 mion florin mas haltu ku e montante presupestá pa luna di yüni. Pa luna di yüli tabatin un montante di 56.3 mion den presupuesto pa loke ta trata seguro i prima sosial. E realisashon tabata 65.9 mion florin, esta 9.6 mion florin mas haltu ku e presupuesto.
Sifra ta indiká tambe ku, ku eksepshon di ZV/OV, tur entrada di prima i seguro sosial ta igual òf mas haltu ku e entrada ku tabata inisialmente proyektá pa luna di yüni i yüli. Den ougùstùs tabatatin entrada di seguro i prima sosial mas abou ku inisialmente proyektá. Esaki por ta konsekuensia di e echo ku e portal di NOW no ta habrí ahinda.
Gobièrnu kier yama danki na tur siudadano ku a kumpli ku nan obligashon fiskal, paso mas entrada gobièrnu tin, mas e por kumpli ku pueblo.
Ministerio di Finansa, SBAB, Inspectie i Ontvanger lo sigui ku akshon ku a bin ta tuma lugá den kuadro di kobransa di impuesto i informá pueblo di desaroyo den e kuadro aki.


text:
Accidentenan aereo cu a tuma lugar na Aruba, na aña 1968.
E prome a sosode riba diamars 9 di mei 1968, tabata den careda di 5 or y mey di atardi, na momento cu un avioneta a accidenta riba e pista na Beatrixluchthaven.
avioneta a bolter riba pista
E piloto Jan Staat kende ta un mecanico di avion na Aruba Flying Club a yega cu e avioneta for di corsou, despues di a caba di repara un avion na Corsou. Na momento cu avioneta a baha y tabata parcialmente dilanti di e edificio di airport (esun bieu), un avion di A.L.M. a start motor, cla pa lanta buelo. Toren a duna e avion di A.L.M. permiso caba pa lanta buelo y esaki a cuminsa move pa lanta buelo. E biento fuerte di e motor di e avion di ALM, a gara e avioneta y a bolter esaki. Jan Staat tabata un piloto cu experiencia y asina cu e la sinti con e biento tabata traha cu e avioneta, e la dicidi mesora di paga e motor pa asina evita cu e avioneta lo por pega candela. E avioneta a keda total Loss. Vliegveld a bati un alarma chikito.
Luchthavenmeester di e tempo ey E.G. Vos y chef di Luchtverkeersbeveiliging na Aruba, Sr A. Th. van Herwaarden y deputado Max Croes di e tempo ey a bay mesora na e sitio di e sucedido. E Comision investigativo di luchtvaartdienst di Antiyas Hulandes a yega Aruba y e siguiente dialuna mainta nan a cuminsa cu un investigacion. .
E presidente di Aruba Flying Club dr. O.A. Bijl a comenta den prensa cu e accidente aki tabata ‘een stevige Strop’ pa Aruba Flying Club. E avioneta tabata tin un balor di 10 mil florin y esaki a bay perdi. Diabierna 10 di mei 1968 a move e avioneta for di vliegveld. Aruba Flying Club a keda cu dos avion so, mientras nan tabata wardando riba yegada di un avion nobo, un CESSNA-172 cu un balor e tempo ey di 18 mil florin.
E di dos accidente aereo tambe a sosode riba pista na airport dia 31 di juli 1968.
Prinses Beatrix luchthaven
Un Cessna-175 di e Aero Club di Corsou, tambe na momento cu ALM a start su motor, e biento fuerte a pusha e avioneta y esaki a bay cay riba un di su halanan. E avioneta a haya hopi daño material, e mester a keda na Aruba pa asina e por a wordo drecha.
Esaki ta pa di dos biaha den e mesun aña cu un avioneta a accidenta riba pista di Prinses Beatrix Luchthaven y ambos a haya hopi daño. Den tur dos caso e dañonan a wordo causa pa e forsa di e biento di motornan di avionnan mas grandi.
Algun aña prome, vliegveld di Aruba lo mester a prepara un area special riba pista pa staciona sportplane y avionetanan priva. E tereno aki tabata pabou di e plataforma principal, dus unda e corida di biento no ta hopi fuerte.
Na e vliegveld e tempo ey tabata tin constantemente un corida di biento fuerte, e biento tabata asina fuerte cu e por a lanta un avioneta for di tera. No ta straño of dificil cu na momento cu un avion grandi cende su motor,e biento cu ta sali di e motor ta pusha un avioneta bolter of kentel esaki.
E di tres accidente aereo a sosode riba 25 di augustus 1968
Diasabra 3 di augustus 1968 Aruba Flying Club (AFC)a anuncia cu e otro siman nan lo expande nan flota di avion cu un Cessna Skyhawk, cu recientemente nan a cumpra na balor di 30 mil florin y cu su siguiente sima e lo yega Aruba. E presidente di AFC, dr. Bijl, a bay Merca, na Wichita Kansas pa regla esaki. AFC pa algun tempo caba lo tabata tratando na cumpra un avioneta nobo. E unico avioneta cu e club a keda cu ne tabata e PJ-BAC, Aronca Champion, cu tabata wordo uza pa duna les so. E Cessna 182 PJ-WLE cu nan tabata tin anteriormente a wordo hiba Puerto Rico pa wordo bendi.
Edward Luckhoo para cu Dr. Bijl
Esaki a pone cu AFC a dicidi di cumpra un Cessna Nobo, e modelo 172 Skyhawk, pa e motibo aki Dr. Olivier Bijl hunto cu Eddy Luckhoo kende antes tabta instructor di AFC, a bay Wichita pa bay busca e avioneta nobo y bul’e trece Aruba. Un biahe di mas cu 2500 miya. E biahe aki a wordo haci via San Juan, of via Republica Dominicana tur dos tabata depende si e tempo lo a permiti. A dura sigur un siman pa nan por a keda cla cu tur e tramitenan. E avioneta a haya e nomber di PJ-VST, cual a wordo yama na nomber di De Vuyst Vliegveld, unda Aruba Flying Club pa 26 aña ta ubica. E vliegveld a wordo nombra na honor di Piet De Vuyst kende a haci hopi pa Aruba Flying Club tempo cu e tabata biba na Aruba.
Diadomingo 25 di augustus 1968.
Vliegveld De Vuyst Aruba, mas o menos 45 minuut prome cu oficialmente e bautismo di e avioneta nobo di AFC, e Cessna 172 Skyhawk lo a cuminsa, e avioneta cu matricula Pj-BAC ta accidenta y ta costa bida di Edward Winston Luckhoo di 52 aña kende tabata e piloto y e unico persona abordo. Polis y brandweer a wordo pidi cu hopi urgencia na e sitio.
Hopi mirones cerca di e avion cu a caba di accidenta
E team di rescate cu a yega prome na e sitio a wordo stroba pa tantisimo mirones cu tambe tabata riba caminda bayendo na e sitio, pa por mira cu nan mesun wowo e desaster cu e accidente aereo fatal aki a laga atras. E avioneta mes a cay basta cerca di algun cas, pero no a pega candela. Esaki tabata e di 3 accidente den un aña di tempo cu AFC tabata envolvi aden.
E accidente aereo aki di 25 di augustus 1968 a sosode na momento cu e piloto Luckhoo tabata haciendo algun kenshinan acrobatico cu e avion di AFC. Luckhoo mas cu tur hende tabata conoce y tabata domina e avioneta aki bon. E tabata instructor pa hopi aña na AFC y tambe e la sigui un curso den pasado di lucht acrobatiek. Na dado momento den un di e actonan acrobatico, e avioneta a bin abou, mas o menos for di altura di 2mil pia. E avioneta a cay cerca di algun cas panort di vliegveld.
Prome cu e la lanta buelo, e la splica algun persona con mester bisti e fahanan di seguridad, ora di haci kenshi cu avion. Tur esaki a sosode prome cu 3’or di atardi. Luckhoo a bula prome riba e vliegveld, despues el a coy haltura di 2 pa 3 mil pia. Mientras un otro avioneta tabata riba pista di De Vuyst pa lanta buelo, Luckhoo a haci un spin den halto y esaki a bay bon, pero di golpi e avioneta a draai y a bin abou, Luckhoo a fayece mesora.
E avion den cual Luckhoo a perde su bida
Radio Antillana tabata e prome radio cu a manda un boletin cu e avioneta a cay. Radio Antillana tabata preparando pa transmiti, un programa for di 2’or di merdia na e vliegveld di De Vuyst en conexion cu bautismo di e avion nobo. E locutor kende a mira e accidente pasa su dilanti, a spanta asina hopi cu pa un rato a perde habla y despues a tuma contacto cu su hefenan pa manda un boletin di e accidente.
Na e vliegveld for di 3 ‘or di atardi caba tabata tin hende presente pa e bautismo di e avioneta nobo, Pa motibo di e accidente tristo aki no por a tuma lugar.
Edward Winston Luckhoo a nace na British Guyana y tabata un persona hopi conoci na Aruba, pa motibo di su relacion cu Aruba Flying Club, caminda pa hopi aña e tabata instructor y piloto. Na 1937 Edward Luckhoo a yega Aruba y no tabata mucho tempo pasa cu e la imigra pa Merca, pero semper a keda cu su contactonan na Aruba Flying Club.
1966, ora Luckhoo a tuma despedida di AFC y a bay biba na Merca
Dr. Bijl presidente di AFC na cuminsamento di augustus 1968 a pidi Luckhoo pa hunto cu ne bula e avioneta Cessna nobo trece Aruba. Dia 25 di augustus tabata e dia cu e avioneta aki lo mester a wordo bautisa bou di e nomber di De Vuyst cu ta unda AFC pa añas ta situa. Mesora despues di e sucedido a avisa casa di Luckhoo, su señora tabata na Merca.
Despues di e accidente un cantidad grandi di personanan a core bay na e sitio di e accidente, nan a bay te cerca di e avioneta cu a accidenta. Brandweer a haya hopi dificultad pa haci nan trabou door cu hopi hende e tempo ey a bay na e sitio di e accidente. Despues cu e informe a keda conoci cu e avioneta a cay, mesora e truck di brandweer cu tin e puiro di paga candela a sali for di vliegveld Prinses Beatrix, bay direccion pariba. Despues di un rato dos truck mas di brandweer a bay direccion di De Vuyst. Polis di San Nicolas y materiaalwagen tambe a bay na e sitio.
Hopi lihe autoridadnan concerni y representantenan di pueblo a presenta na e sitio, entre otro Gezaghebber di e tempo ey, sr. O.S. Henriquez, e deputadonan di e tempo ey, Max Croes dfm y Dominico Guzman Croes dfm, presidente di AFC dr O Bijl, comisario di polis di e tempo ey, sr. G.H. Mol, mayor di mariniersnan H. van Maaren y tambe inspecteur di polis H.D. van der Griendt.
E mariniersnan na e sitio, a percura pa pone baricada asina mantene e hendenan riba un distancia. Esaki pa motibo cu e investigacionnan cu mester a wordo haci ainda. E curpa di Luckhoo a wordo hiba na San Pedro Hospital.
Segun un testigo e ultimo palabranan di Edward Luckhoo tabata” ” lagami, lanta e avion pa haci algun kenshi pa asina hendenan den becindario haya sa cu tin algo pasando aki banda”. Esaki e lo a bisa prome cu e la subi den e avioneta . Tambe prome cu e la subi den e avioneta, e la pasa control’e completamente.
De Vuyst vliegveld
E velocidad cu Luckhoo tabata spin no tabata halto. Segun experto Luckhoo no a purba sali di e spin, tabata mustra cu den cierto sentido cu e lo a blokia of a pega, pasobra si acaso e a laga e stuur los, e lo a sali automaticamente for di e spin. Por a deduci cu Luckhoo tabata tin e stuur teni. Segun e experto a sigui bisa cu No ta descarta e posibilidad cu durante e spin Luckhoo lo por a haya un ataca di curason y a perde conocimento, esaki lo a keda den man di esunnan cu lo haci e autopsia. E Dokter cu a yega na e sitio pa constata morto a splica cu Luckhoo fayece di e caida di Avion. E lo a haya kapnan grandi na su cabes y ambos pia a keda fractura.
Edward Luckhoo na 1966 a despedi como instructor di e club y a bay biba na Merca. Na 1968, Luckhoo a bin Aruba bek, cu Dr. Bijl presidente di AFC, nan a bula e cessna nobo for di Wichita Kansas pa Aruba, sin sa kiko destino tabata tin pa su persona. Edward Luckhoo a mira esaki mas bien como un oportunidad di bishita Aruba bek, unda e la biba pa casi 30 aña.
Dialuna 26 di augustus den oranan di merdia riba e buelo di Trans Caribbean Airlines, e casa di Luckhoo a yega Aruba, e tabata acompaña pa su dos yiu muhenan. Diamars 27 di augustus su Edward Luckhoo a wordo hiba na su ultimo luga di sosiego cu ta den Santana di San Nicolas.
Entiero di Edward Luckhoo
Durante e entiero e avioneta nobo cu Luckhoo a trece Aruba a bula riba e santanta y esaki na honor di Sr. Edward Luckhoo, hopi hende tabata presente na e ceremonia tristo aki. Entre otro por a mira Dr. Bijl, Frere Theodorus y deputado Max Croes. E caha tabata cubri cu bandera di Aruba Flying Club.
Accidente na Oktober 1967, den cual Croes y Celaire a fayece
Esaki ta e di tres accidente den cual un avion di AFC tabata envolvi. Riba 14 di Oktober 1967 esun a cay pariba di De Vuyst Vliegveld den cual Jose Croes y Clem Celair a perde nan bida. E motibo di e accidente aki nunca a wordo conoci. Pero si e piloto di e avion aki su licensia a wordo kita pa 5 aña. E vonnis a wordo publica, pero sin informacion adicional.
Den 11 luna e trafico aereo di Aruba a exigi tres morto.
Prome cu 14 di october 1967, segun e vocero di Aruba Flying Club, den 26 aña nunca a yega di sosode accidente cu avionetanan di AFC cu a costa bida di hende.
Fuente: Amigoe di Curacao & mas persona


text:
J.E. Irausquin Blvd – Diabierna anochi den careda di 11:30 un grupo di polis compaña pa un unidad di Douane K9 a guia un party bus den entrada di Hilton Aruba Caribbean Resort.
Diabierna atardi autoridad a start un controle di e asina yama Preventief Fouilleren y control general.
Polis lo a nota e party bus aki y aparentemente a nota algun “iregularidadnan”, cu a duna motibo pa un red flag.
E bus aki ariba su ruta e tawata tin e area di Hot Zone, esta tegenover di Hilton Resort.
Polisnan a guia e bus door di e drukte y pone drenta den e entrada di Hilton.
Aki ta unda cu polisnan a rondona e bus y a pone tur hende baha di dje, pa haci e controlnan necesario. Dilanti un multitud di turista polisnan a controla tur persona abordo.
Transportwagen di CEA tambe a yega e sitio pa si tin detencion pa por tumanan mesora.
Na final locual a haya tawata algun cuchiu y un tiki droga. No ta conoci si esaki a wordo haya ariba un of mas persona of den bus.


text:
ORANJESTAD (AAN): Prome Minsiter Evelyn Wever-Croes, den nomber di Gobierno di Aruba,
All Stories
Prome Ministro Evelyn Wever-Croes:
Ola Tropical Activo lo pasa cerca di Aruba
Ministro Geoffrey Wever den Parlamento di Aruba:
Bureau Rampenbestrijding Aruba, Meteo y DOW
*DOW su ekipo ta prepara pa atende cualkier eventualidad
ORANJESTAD (AAN): Den cuadro di diversificacion Minister di Turismo y Salud Publico sr. Dangui Oduber ta comparti cu e aerolinea Wingo ta aumenta nan vuelonan pa Aruba.
Parlamento di Aruba tin un deber na atende haltura di castigo
ORANJESTAD (AAN): Departamento di Enseñansa Aruba (DEA), seccion examen, ta recorda cu ultimo dia pa inscribe pa pa Landsexamen MAVO, HAVO y VWO pa aña 2022 -2023 ta dia 12 di october 2022.
ORANJESTAD: Siman pasa, Minister Endy Croes a ricibi bishita di Thalia Croes kende a finalisa su estudio di Organization Governance and Management (OGM) na Universidad di Aruba.


text:
WILLEMSTAD — Tampoko tabata Kenneth Pieter su intenshon pa reakshoná, pero ora a tuma nota di e komunikado di Febeko, mi pensa ku algun kos mester keda klara i pone den e konteksto korekto.
Direktiva di Febeko su reakshon riba árbitronan ta bisa ku: Deshonestidat di Kuerpo den Umpire no ta akseptabel, i ta splika ku Febeko ta lamentá i desaprobá e echo ku USAC a haña ta nesesario pa den públiko duna deklarashon engañoso hasiendo komosifuera ku ta Febeko su falta di no a notifiká umpayernan di kambionan ta sigui bisa ku mi persona Kenneth Pieter i Hensly Benito tabata na altura di kambionan ku kasi 5 aña pasa a keda fiha.
Ta bon pa menshoná ku solamente mi persona a duna deklarashon na dos media di prensa, kaminda mi a duna mi punto di bista riba lokual a sosodé e atardi ei na Parke Heintje Kool kaminda arbitrahe a apliká Tie- Breake rule for di lugá.
Den e splikashon aki mi persona niun momentu so a bisa ku Febeko no a notifiká umpayernan di aplikamentu si òf no di Tie- Break rule den Playoff. Lokual si mi persona a bisa tabata ku a deskonosé ku mester a apliká esaki si òf no, rekonosiendo ku a apliká esaki no na lugá. Tambe mi a deklará ku si kambio por a tuma talbes ku mi no ta na altura di dje komo ku mi no ta forma parti mas di e direktiva di Febeko, alabes mi a splika kon ta apliká e uso di e Tie- Break rule. Tambe mester bisa ku a pidi Febeko espasio pa sinta ku miembronan pa prepará pa playoff. Esaki no ta keda usa komo argumentu, arbitrahe a purba di mas mihó posibel hiba arbitrahe di un manera serio i korekto.
Despues di wega mi a keda aserka pa un dirigente di tim notifikando mi persona ku Timnan lo a tuma e desishon den Reunion General ku lo no usa Tie- Break rule den Playoff, kaminda mi a kontesta di no tabata na reunion general i ku no ta konosí p’ami ki desishon timnan a tuma den reunion General.
Klaro mi ta lamentá ku di parti di arbitrahe nos a apliká e regla for di lugá, i ku esaki di òf otro forma a kambia e kontinuashon di e wega. Tambe mi ta lamentá ku miembronan di direktiva di Febeko ku no sa ni tei na wega, pero e dia ei tabata tin 2 miembro direktiva di Febeko i dirigentenan di klup na wega a sinta den tribuna laga esaki tuma lugá.
Pa mi terminá e komunikado aki mi ta splika di a tuma retiro komo miembro di direktiva di USAC i ta papia riba responsabilidat di Kenneth Pieter. E motibu kual USAC a keda funda pe ta noble i ku mira riba desaroyo sano den arbitrahe, i ku bista riba e desaroyo sano pa e deporte, esaki no meresé un mancha. For di aki, mi ta gradisí ku a dunami espasio pa dje forma ei sirbi e deporte, i ta deseá tur klase di éksito ku kontinuashon di playoff.


text:
3 Organisashon a uni forsa riba dia internashonal di personanan ku desabilidat
pa bai organisa e promé feria pa selebrá nos abilidatnan otro aña 3 di desèmber 2020
WILLEMSTAD, Fundashon Totolika, Fundashon Pro Bista i Fundashon Alton Paas a bini huntu awe 3 desember 2019 pa start ku preparashonnan pa organisá un evento nashonal pa selebrá e abilidatnan di personanan ku un desabilidat na Kòrsou.
E esfuersonan pa yuda personanan ku un desabilidat na Korsou ya tin basta tempu ta kanando. Kuminsando na aña 1978 a lanta e fundashon ‘Council for the handicapped (stichting ter rehabilitatie van Gehandicapten)’ riba rekomendashon di Norman Philip di ILO, invitá dor di Minister Spencer.
E tabata konsistí di siguiente miembronan Sosiedat di siegunan, Hulp aan Auditief Gehandicapten,Totolika, Fuphafi i SGR.
Na 2004 a disidí di kambia di un Fundashon pa un Federashon ku a yama Fedemakro. Na e federashon aki fundashonnan di malesanan króniko tambe a afiliá. Kada organisashon ku nan meta i grupo di enfoke pa yuda i sostené atraves di diferente forma.
Banda di e esfuersonan ei a bini diferente organisashon mas ku ta traha pa personanan ku un desabilidat. Manera Handicaps Rights Foundation, Sentro Solaris, Fundashon Alton Paas i diferente mas.
Pesei mas i mas e importansia di traha huntu i uni forsa pa un impakto mas grandi. Ku esaki den mente Fundashon Alton Paas, Fundashon Pro Bista i Fundashon Totolika a uni forsa pa bai organisá un feria ku tur e organisashonnan ku ta traha ku personanan ku un desabilidat. Esaki ta pa logra mustra e trabou ku nan ta hasi i kiko tur ta posibel pa personanan ku un desabilidat na Korsou. Alabes tambe lo duna oportunidat na personanan ku tin un desabilidat ku sea ta krea un produkto òf servisio por mustra loke nan ta hasi i kiko nan por.
Awe 3 di desember 2019 Fundashon Alton Paas, Fundashon Pro Bista i Fundashon Totolika a hasi e kick off meeting pa palabrá e promé pasonan ku lo bai tuma pa kristalisá e idea aki pa asina otro aña 3 di desember 2020 nos por tin un feria eksitoso selebrando e abilidatnan di personanan ku un desabilidat na Kòrsou.
potretnan saka pa Pluz Marketing & Multi Media


text:
Islanan ABC y sigur Aruba, na man di Reino Hulandes, ta atento pa tur desaroyo den region Caribense y Latino Americano cu ta wordo considera e region significante pa sosten na Rusia.
Esaki ta informacionnan concreto cu ta alcansa DIARIO, cu ta sigui tur desaroyo den e region di Caribe, cu ta den e zona mundial cu mas contacto directo cu Rusia.
Manera DIARIO a informa ayera, e Vice Prome Ministro Ruso Yuri Borisov, a haci un bishita oficial na Venezuela caminda el a reuni ayera cu Nicolas Maduro, cu mundo forsosamente mester acepta como e lider di Venezuela aunke pa un cantidad grandi di pais na mundo, ta Juan Guaido ta e Presidente di Venezuela.
Mientras segun informantenan Juan Guaido den un mundo cu ta lucha cu pandemia y awor menasa di un guera mundial ta trata di haya atencion pa peligernan grandi pa stabilidad na Venezuela, Nicolas Maduro ta keda na mando real di e pais y ta forma un peliger creciente pa stabilidad di e region.
Informacionnan cu DIARIO a ricibi ayera ta indica cu Nicolas Maduro a alcansa compromiso importante cu e Vice Prome Ministro di Rusia, Yuri Borisov.
Maduro y Borisov a topa ayera y a atende un nivel nobo di cooperacion entre Venezuela y Rusia na nivel tecnico militar y na nivel cientifico militar.
Publicacionnan mundial cu a wordo comparti ayera cu DIARIO ta indica cu e Prome Ministro di Rusia ta optimista cu e sosten cu Rusia tin di e Venezuela y di palabracionnan cu a wordo haci pa mehora e relacion militar entre e dos paisnan.
Manera ta conoci, basta tempo pasa mundo tabata atende cu e posibilidad cu Venezuela tabata desaroya un base militar Ruso.
Segun informacionnan di fuentenan sumamente digno di credito, Maduro ta amplia su situacion economico cu ayudo di paisnan cu ta sumamente peligroso pa stabilidad politico di e region di Caribe y Latino America.
Durante nan combersacion ayera Venezuela y Rusia a atende un cantidad di asunto y Venezuela a mustra cu e por a supera e crisis cu el a conoce a base di e “politica” cu el a hiba cu relacionnan cu Rusia, cu Venezuela debe sumanan enorme di placa cu Venezuela no por paga sin mas.
E tactica cu Rusia ta aplica na Venezuela ta tactica cu e ta aplica tambe cu cantidad di otro pais.
Informantenan a mustra con Cuba por a mantene un economia cu tabata uno di e economianan mas importante den region di Caribe dor di sosten di cantidad enorme di companianan Mericano situa na Cuba.
Cuba a keda cu tur posesion cu el a nacionalisa ora Fidel Castro a haya poder cu el a entrega na Rusia, cu a cambia Cuba den su centro di operacion.
Nicaragua tambe ta aliado directo di Cuba pa medio di e Gobierno Sandinista cu a bay uni na e grupo Comunista despues cu nan a uza e forsanan di paisnan democratico pa lucha contra dictadura na nan pais.
E Prome Ministro di Rusia lo ta atende cu e plannan Ruso pa aumenta e cooperacion cu paisnan den e region y sigur cu Cuba y Nicaragua tambe mientras mester tene na cuenta cu tur e otro paisnan cu gobiernonan socialista/comunista cu lazo directo cu Rusia, cu a inverti sumanan enorme den gruponan militar cu a percura pa destabilisa America Latino y America Central.
DIARIO por a comprende cu Reino tin atencion pa e situacion actual. Instancianan encarga cu e seguridad nacional di Aruba ta sigui tur desaroyo di acerca na Aruba, caminda Prome Ministro Wever-Croes a tuma e decision pa no habri frontera cu Venezuela, cu awe ta un punto di sosrten pa e cadena comunista na continente Americano, cu cantidad di organisacion regional cu lazo directo cu Rusia, Cuba y e resto di cadena comunista.


text:
CIBC FIRSTCARIBBEAN TA SIGUI KU E BON TRADISHON DI KONTRIBUÍ NA PRINSES WILHELMINA FONDS DEN E LUCHA KONTRA DI KANSER
[videopress q1g2NXNI]
CIBC FIRSTCARIBBEAN TA SIGUI KU E BON TRADISHON DI KONTRIBUÍ NA PRINSES WILHELMINA FONDS DEN E LUCHA KONTRA DI KANSER
Willemstad, 29 di Novèmber 2021 – CIBC FirstCaribbean ta sigui ku e bon tradishon di kontribuí na e lucha kontra di kanser na Kòrsou dor di hasi donashon di loke a keda generá ku Walk for the Cure di e aña aki na Stichting Prinses Wilhelmina Fonds.
E esfuerso mayó den region pa generá fondo pa e lucha kontra di kanser, esta CIBC FirstCaribbean su Walk for the Cure, a selebrá su di 10 aniversario e aña aki. Na Kòrsou nos a duna un toke speshal na Walk for the Cure di e aña aki dor di tene un “Walking Dinner” tumando na konsiderashon nos amor pa bon i dushi kuminda na Kòrsou.
E Walking Dinner i otro aktividatnan a generá Nafl. 28.000. E montante a keda ofresé na Prinses Wilhemina Fonds pa asina nan por sigui ku nan trabou den e lucha kontra di kanser na Kòrsou.
“Nos ta kontentu di por kontribuí na e trabou balioso ku Stichting Prinses Wilhelmina Fonds a bin ta sigui hasi, no opstante e tempu difísil ku nos ta konfrontá,” Timba Engelhardt, Country Head di CIBC FirstCaribbean na Kòrsou a bisa.
“Nos sa ku Stichting Prinses Wilhelmina Fonds, meskos ku otro instanshanan karitativo, a bin ta lucha komo resultado di e redukshon den donashonnan, pero na mes momentu a keda konfrontá ku un demanda den nan servisio. Esaki a motivá nos pa e aña aki perkurá ku nos lo tabata eksitoso den organisashon di e aktividatnan pa generá fondo. Nos ta gradisí nos spònser i partisipantenan ku a kontribuí generosamente na nos Walking Dinner.”
Walk for the Cure ta forma parti di e selebrashon di e banko su di 10 aniversario i ta tuma lugá na kada un di e 16 teritorionan den region kaminda e banko ta operá. E kaminata a generá
USD 2.9 mion durante di e último nuebe añanan.


text:
Durante reunion publico den Parlamento dialuna ultimo pa trata e Nota di Fin di Aña 2022, Prome Minister Evelyn Wever-Croes un biaha mas a duna splicacion tocante Arubahuis.
INVESTIGACION ARUBAHUIS:
Prome Minister a cuminsa pa contesta e pregunta tocante e investigacion cu ta den proceso. Prome Minister a enfatisa: “E investigacion ta andando y ta ami mes a pidi e investigacion y ami lo informa Parlamento tambe”.
Prome Minister a duna di conoce cu el a haya informacion cu den curso di luna aki e partinan di e conseho rond di e investigacion ta keda cla y e ora lo por cuminsa tuma pasonan cu mester tuma. Mientras tanto, Prome Minister a indica cu a trece cambionan tambe inmediatamente na Arubahuis pa asina por tin e siguridad cu tur cos cu ta sosodiendo ta sosode na forma corecto.
“Mi no por duna un tempo fiho pa ki dia por informa Parlamento. Mi kier ripiti locual mi a yega di bisa mas di un occasion. E no ta prudente pa duna informacion prematuramente pasobra lo por daña e investigacion. Si mi daña e investigacion mi por wordo tilda di un banda bisando cu mi a hacie pa yuda hende y di otro banda bo ta wordo tilda cu bo ta perhudica hende. Den casonan asina bo tin cu laga e investigacion cana su curso, nos a trece cambionan caba cu mester wordo treci pa evita cualkier cos cu por bay malo den futuro”.
DIRECTEUR DI ARUBAHUIS
Pa loke ta directeur di Arubahuis, e procedura ta andando. Tabata tin hopi interes. A apunta un comision pa ‘werving en selectie’ independiente cu lo mester duna Gobierno un conseho riba esaki. Prome Minister a duna di conoce cu e comision a cuminsa caba cu voor selectie y siguiente nan lo tin conversacion cu e candidatonan pa por yega na e miho candidato. Mientras tanto a prolonga termino di e Directeur ad interim te fin di aña, pa ora keda cla cu e directeur nob,o por tin un traspaso debido tambe.
Pa loke ta trata e problema cu studiantenan, Minister di Enseñansa Endy Croes a informa kico ta su tareanan den esaki. Busca cas na Hulanda ta un problema hopi grandi awor, no pa nos di Aruba of stranheronan na Hulanda sino pe propio Hulandesnan mes. E ta un reto grandi y p’esey ta importante pa studiantenan cu tin pensa di bay studia na Hulanda, inscribi na e fundacionnan cu ta ofrece vivienda di trempan pa asina nan logra haya. Si nan no haci esey, ta bira dificil pa Arubahuis yuda. “Ta berdad cu nos mester duna mas informacion na Aruba y mi ta contento cu Minister Endy a tuma esaki mesora cu e studiantenan a yega Hulanda. Nan a cuminsa evalua y bin cu cambionan necesario”.


text:
E filisteonan ta manda e arka di Dios Israel (1-21)
6 Arka di Yehova tabatin shete luna den teritorio di e filisteonan.2 E filisteonan a manda yama e saserdotenan i e miradónan di destino, i nan a puntra nan: “Kiko nos mester hasi ku Arka di Yehova? Kon nos mester mand’é su lugá bèk?”3 Nan a kontestá e filisteonan: “Ora boso debolbé e arka di pakto di Yehova, Dios di Israel, no keda sin manda nada huntu kuné. Di tur manera, boso mester debolbé e arka ku algun regalo* pa Dios por pordoná boso eror. Asina ei so, boso lo kura i boso lo haña sa pakiko Dios ta kastigando boso.”4 E filisteonan a puntra: “Ta ki sorto di regalo nos mester manda?” Nan a bisa nan: “Manda sinku ambei di oro i sinku raton di oro, un na nòmber di kada un di boso gobernantenan, pasobra tantu boso komo boso gobernantenan ta sufriendo pa motibu di mesun plaga.5 Sí, traha figurin di e ambeinan ku boso tin i figurin di e ratonnan ku ta destruyendo boso pais. I duna onor na Dios di Israel. Podisé, lo e kita su man pisá di kastigu for di riba boso, for di riba boso diosnan i for di riba boso teritorio.6 Pakiko hasi kos di kabesura manera e egipsionan i Fárao a hasi? Dios a kastigá nan severamente, i nan a haña nan ta laga e pueblo di Israel bai.7 Laga traha un garoshi nobo i skohe dos baka ku tin bisé. Nan mester ta baka ku nunka a karga yugo. Mara e bakanan dilanti di e garoshi, i sera nan bisénan den kurá; no laga e bisénan sigui nan.8 Despues, pone Arka di Yehova riba e garoshi. Hinka e artíkulonan di oro ku boso ta manda komo regalo pa nan Dios den un kaha, i pone e kaha banda di e arka. E ora ei, laga e bakanan bai ku e garoshi.9 Anto paga tinu: Si e bakanan subi bai Bèt-Sémes, e lugá for di unda e arka a bini, ta Dios di Israel mes a manda e kalamidat grandi akí riba nos. Si esei no ta e kaso, e ora ei nos sa ku no ta Dios di Israel ta kastigando nos, pero ku ta pa kasualidat nos a haña nos ku e kalamidat akí.”10 E filisteonan a hasi manera nan a konsehá nan: Nan a kohe dos baka ku tin bisé, mara e bakanan dilanti di e garoshi i sera e bisénan den kurá.11 Nan a pone Arka di Yehova riba e garoshi. E kaha ku tabatin e ratonnan di oro i e ambeinan di oro den dje tambe nan a pone riba e garoshi.12 E bakanan a bai stret den direkshon di Bèt-Sémes. Segun ku nan tabata bai, nan tabata grita. Nan a sigui riba e kaminda grandi, sin kita na man drechi ni na man robes. Tur e ora ei, e gobernantenan di e filisteonan a sigui nan; nan a kana tras di e bakanan te frontera di Bèt-Sémes.13 E habitantenan di Bèt-Sémes tabata den sabana ta kosechá trigu. Ora nan a hisa kara i mira e arka, nan a bira masha kontentu.14 E garoshi a kore subi tereno di Hosue, kende tabata un bèt-semita, i e garoshi a bai para kaminda tabatin un piedra grandi. Nan a kap e palunan di e garoshi pa sende kandela pa ofresé e bakanan komo ofrenda kimá na Yehova.15 E levitanan a baha Arka di Yehova i e kaha ku tabatin e artíkulonan di oro for di riba e garoshi, i nan a pone nan riba e piedra grandi. E dia ei, e habitantenan di Bèt-Sémes a ofresé ofrenda kimá i vários otro sakrifisio na Yehova.16 Despues ku e sinku gobernantenan di e filisteonan a mira loke a sosodé, nan a bolbe Ékròn. Nan a regresá Ékròn e mes dia ei.17 Pa kada stat filisteo, e filisteonan a duna un ambei di oro komo regalo na Yehova: un pa Ásdòd, un pa Gaza, un pa Áskelòn, un pa Gat i un pa Ékròn.18 E kantidat di raton di oro ku nan a duna tabata e kantidat di stat filisteo ku tabata bou di mando di e sinku gobernantenan filisteo, tantu e statnan fortifiká komo e pueblitonan sin muraya.E piedra grandi ku nan a pone Arka di Yehova riba dje a keda te dia di awe riba e tereno di Hosue di Bèt-Sémes komo un piedra konmemorativo.19 Sinembargo, Dios a mata hopi habitante di Bèt-Sémes, pasobra nan a keda wak Arka di Yehova. El a kita bida di 50.070 hòmber.* E pueblo a lamentá e matansa grandi ei ku Yehova a okashoná.20 E habitantenan di Bèt-Sémes a puntra: “Ken por yega serka di Yehova, e Dios santu? Unda nos mester manda e arka akí?”*21 E ora ei, nan a manda algun mensahero ku e siguiente mensahe pa e habitantenan di Kíriat-Yearim: “E filisteonan a debolbé Arka di Yehova. Baha bin buska e arka.”


text:
‘The Pill’ ta un pilder cu bo ta bebe un biaha pa dia. Tin diferente tipo di pilder. E pilder combina aki ta contene estrogeno y progestina, cu ta stop e ovarionan di los e webonan. Tambe e ta haci e mucus cervical mas diki, cual ta percura p’e sperma no yega na e webo. E asina yama mini pilder ta contene solamente un hormoon, e progestina, cu ta ofrece un alternativa na esunnan afecta pa e hormoon estrogeno, manera un mama cu ta duna pecho.
Bo mester guli e pilder na e mesun ora tur dia, sea cu bo tin relacion sexual of no. Puntra bo specialista di cuido di salud, si e pilder combina aki ta un metodo adecuado di anticonceptivo pa bo, basa riba bo historia medico y si ta asina, cua ta e miho tipo pa bo.
Bebiendo e pilder aki ta sosode na e mesun forma, ora bo ta bebe cualkier otro pilder. Djis pone den bo boca y guli. Bo mester guli e pilder tur dia na e mesun ora, sea cu bo tabatin relacion sexual of no. Si bo lubida di bebe e pilder kiermen, cu e no lo ta asina efectivo manera e mester ta y bo por core risico di sali na estado. Si bo salta 1 pilder of mas, of cuminsa un ciclo di pilder mucho laat, tira un bista den e “Instruccion di producto” cu ta bin cu e paki di pilder. Si acaso bo tin duda, puntra bo specialista di cuido di salud. Diferente pilder tin diferente ciclo. Cu algun tipo di pilder bo mester tuma un pilder ‘hormone-free’/ ‘placebo tablet’/ ‘pilder cu ta contene hero’ durante breaks, pa mantene consumo continuo.
+ SUMAMENTE EFECTIVO SI TA UZ’E MANERA TA INSTRUI
+ TA FACIL PA UZA
+ TA PERMITI SPONTIANIDAD SEXUAL Y NO MESTER INTERUMPI RELACION SEXUAL
+ ALGUN PILDER POR REDUCI E PERIODONAN PISA Y DOLOROSO
+ ALGUN PILDER POR TIN EFECTO POSITIVO RIBA ACNE
+ POR BEB’E PA UN PERIODO LARGO DI TEMPO
- POR CAUSA CU ALGUN HENDE MUHE POR EXPERIENCIA DOLOR DI CABES Y CAMBIO DI HUMOR
- TA REKIRI PA MANTENE TRAYECTORIA DI E CANTIDAD DI DIA CU A BEBE
- POR CAUSA SENSIBILIDAD DEN E PECHONAN, NAUSEA, DOLOR DI CABES Y SUBIMENTO DI PESO
- POR CAUSA CAMBIO DEN BO CICLO DI MENSTRUACION
- NO TA COMUN, PERO ALGUN HENDE MUHE CU TA BEBE PILDER, POR DESAROYA PRESION HALTO DEN SANGER
- NO TA PROTEGA CONTRA INFECCION HIV/AIDS Y OTRO INFECCION DI ENFERMEDAD DI TRANSMISION SEXUAL (SEXUALLY TRANSMITTED INFECTIONS (STIS).


text:
Medaya di Plata pa Duo Masculino
Aksel cu Sander ta logra medaya di Plata pa Aruba
Medaya di Plata pa e duo Aksel Samardzic y Sander Castro na Rosario
No obstante cu nan a cay venci den e gran final di e Weganan Sur Americano di Playa na Rosario, Argentina, e duo di Aruba, Aksel Samardzic y Sander Castro a demostra sin duda cu e deporte di beach tennis na Aruba a haya su reconocimento y cu nos isla tin e talento di por yega leu den e deporte aki. Yega un final den e weganan di playa hungando contra e mihornan di Sur America no ta nada facil, paisnan grandi cu bon hungador tabata presente na Rosario. E duo Arubano Samardzic y Castro a perde cu e score di 7 – 5 y 6 – 2 contra di e faboritonan esta Brazil kedenan ta e seeded number 1 di e torneo aki. Y Brazil ta conoci mundialmente pa un di e mihornan despues di Italia den beach tennis.
Logrando un medaya di Plata pa Aruba ta prestacion di kita sombre cu merece tur elogio.
Pabien Aksel, Sander, Beach Tennis y Aruba completo.
Ainda falta pa Dominique y Maud hunga pa e di 3-4 luga y tambe e Duo Mix cu lo bai hunga pa Oro of Plata.


text:
Akuerdo di kolaborashon entre OLB i munisipionan di Hulanda
E munisipionan di Rotterdam i Alphen aan den Rijn i Entidat Públiko Boneiru (OLB) a uni forsa. Den kuadro di sosten i pa fortalesé e forsa ehekutivo di OLB, e inisiativa a bini di OLB, e ministerionan di Asuntunan Interior i Relashon den Reino (BZK) i Infrastruktura i Maneho di Awa (lenW). Esaki ta un di e puntonan di lansa di e akuerdo atministrativo.
E kolaborashon entre e munisipionan a inisiá na òktober 2019. A yega e momentu pa formalisá e kolaborashon pa garantisá kontinuidat. Djamars, promé di sèptèmber 2020, Sekretario di Estado Knops i diputado Kroon a firma e akuerdo.
Ku e empeño di kapasidat i eksperensia di e munisipionan Hulandes, por ofresé sosten orientá riba futuro pa maneho i proseso relashoná ku tráfiko, transporte, awa i trabou sivil. Di e manera aki, ta brinda sosten na implementashon di e plannan di infrastruktura; por prepará i hasi mantenshon di e infrastruktura. Esaki ta un punto di lansa di diputado Kroon i Kolegio Ehekutivo, pero tambe di ministerio di Infrastruktura i Maneho di Awa, i e ministerio di Asuntunan Interior i Relashon den Reino.
Konkretamente, e kolaborashon ta nifiká ku un lider di proyekto pa karetera ta kuminsá na e munisipio Rotterdam pa seis luna. Banda di e maneho den término di kontenido i proseso, e lider di proyekto lo strukturá aún mas e kolaborashon entre e munisipionan.
Ku firmamentu di e akuerdo di kolaborashon, ta dal un paso importante den implementashon di e plan di akshon pa infrastruktura di Boneiru, un di e temanan mas importante di e akuerdo atministrativo.
Tambe a palabrá den e akuerdo atministrativo pa bini ku un plan di mehoransa parsial di R&O i pa mehorá ehekushon di e proyektonan di infrastruktura. OLB, munisipionan di Rotterdam i Alphen aan den Rijn, Ministerio di BZK i e Ministerio di Infrastruktura i Maneho di Awa, ta traha huntu den esaki pa logra resultadonan pa e abitantenan di Boneiru.


text:
Konsumidó sea alerta pa diferensia grandi di preis di kosnan di laman.
Nos ta den siman santu. Un di e kustumbernan ku nos tin den e temporada aki ta di kome kumindanan di laman. Pues ta importante pa sa na unda tin un variashon amplio di kumindanan di laman i na unda nos ta haña e mihó preis. Fundashon pa Konsumidó den su ròl pa informá e konsumidó a hasi un komparashon di preis bou di e produktonan ku e konsumidó ta kumpra mas tantu den temporada di kuaresma.
E anotashon di preis a tuma lugá den e periodo di 1 di aprel te ku 6 di aprel 2022. Na e okashon aki Fundashon pa Konsumidó a bishitá 15 diferente establesimentu i a anotá preis di un kantidat di 188 produkto.
E supermerkado i minimarketnan ku Fundashon pa Konsumidó a bishita ta: Supermerkado 2000, Van Den Tweel , Arco Iris, Arti’s ,Best Buy, Bon Bini, Boulevard Market Place, Centrum Mahaai, Centrum Piscadera, Dande, Esperamos, Mangusa Rio i Mangusa Hypermarkt, Vreugdenhil i Luna Park.
Mayoria di e produktonan ku a keda kompará ta komestibelnan di laman ku no ta regulá dor di Gobièrnu. E produktonan ta repartí den diferente kategoria, entre otro: tuna den bleki, salmou den bleki, makrel den bleki, saldinchi den bleki, uster, piská, bòkel, bakijou ku wesu, bakiou sin wesu, krab den saku, mix seafood den saku, bèrdura, bonchi den paki i na bleki, sòpi den bleki, funchi, maishi, roibit i chukulati.
Bon Bini Supermarket a resultá esun mas barata ku 47 produkto
Analisando e komparashon di preis, Fundashon pa Konsumidó por konkluí ku Bon Bini supermarket ta e supermerkado ku mas produkto na mihó preis kompará ku e otro supermerkadonan pa loke ta trata nos selekshon di produktonan di kuaresma. Di e 188 produktonan ku nos a selektá, Bon Bini tin 47 produkto na un preis mas abou sigui pa Centrum Piscadera ku 30 produkto na un preis mas kumbiniente. Centrum Mahaai ta keda na di tres lugá ku un kantidat di 29 produkto. Bon Bini tin e mihó preis riba produktonan den bleki manera tuna, saldinchi i makrel. Pa loke ta trata diferente tipo di piská, Centrum tin e miho preis.
Bon Bini ta resultá e supermerkado mihó surtí den e kategoria di kuaresma.
Segun e resultadonan di e komparashon di preis, Bon Bini ta resultá e supermerkado mihó surtí pa loke ta trata e produktonan ku a keda pre- selektá. Di e 188 produktonan ku a keda pre- selektá, Bon Bini tabatin 106 produkto den rèki. E di dos lugá ta bai pa Centrum Piscadera Supermarket, kual tabatin un kantidat di 105 produkto i e di tres lugá ta bai Centrum Mahaai ku tabatin un kantidat di 103 produkto.
Diferensia grandi den preisnan di produktonan di laman
Fundashon pa Konsumidó a nota un diferensia di preis basta grandi entre supermerkadonan pa loke ta trata preis di kosnan di laman. Karkó pa kilo, ta kosta na Arco Iris supermarket fl. 61.00 pa kilo. Na Centrum Mahaai i Piscadera bo ta paga fl. 47.25 pa un kilo di Karkó. Esaki ta un diferensia di fl. 13.75
Un otro ehèmpel ta preisnan di fillet di bòkel. Na Best Buy esaki ta kosta fl. 13.99 pa kilo.
Na Boulevard Market Place esaki ta kosta fl. 36.95, kual ta un diferensia di preis di fl. 22.96. Otro diferensia ta , Sea Food Krabmeat den saku di 2.5 lbs.ta kosta na Arco Iris fl. 16.30 i na Esperamos e esaki ta kosta fl. 27.35, kual ta un diferensia di fl. 11.05
Tuma kontakto ku nos na number di telefòn 462-6666 òf e-mail info@fundashonpakonsumido.org si dado kaso tin kualke pregunta relashoná ku e komparashon di preis aki. Por tuma nota di e lista di preis riba nos website www.fundashonpakonsumido.org tambe riba nos página di Facebook. Alabes, ku e komparashon di preis aki nos ke konsientisá nos konsumidónan riba e importansia di ta bon informá. Fundashon pa Konsumidó ta konsehá pa tene bon kuenta ku e diferente preisnan di kosnan di laman. Apesar ku nos tin nos kustumbernan mester tene kuenta ku nos presupuesto i hasi eskoho konsiente.


text:
Entre 2015 i 2020, investigadónan di e Naturalis Biodiversity Center a adaptá e lista di espesie di vruminganan lokal di Hulanda Karibense. A dokumentá un kantidat grandi di espesienan nobo, inkluso 40 espesie nobo na Saba i 32 espesienan nobo na Aruba. Komprondiendo e poblashon di vruminga di e islanan akí, ta pone nos un stap mas serka di habri e kompleksidat di e ekosistemanan úniko di Hulanda Karibense.
Vruminga ta sorto di animal sosial eksepshonalmente kompleho, ku apesar ku nos ta topa nan kasi tur dia, mayoria di biaha nan ta pasa nos atenshon bai. E animalnan akí ta forma un sosiedat kompliká ku ta kana paralelo na esun di ser humano. Kolonianan ta funshoná a base di un divishon di trabou i nan tin e abilidat di resolvé problemanan kompleho pa medio di komunikashon i trabou huntu den grupo. Tin mas ku 14.000 tipo di espesie konosí mundialmente, pero te ainda tin hopi di siña tokante e habitante chikitunan akí.
Resientemente, investigadónan di e Sentro di Bio-Diversidat di Naturalis a traha riba adaptashon di e lista di espesienan di vruminga di Hulanda Karibense. A base di investigashon previo kondusí durante 1930 i 1970 dor di H.J. Mac Gilavry, P. Wagenaar Hummelinck i R.H. Cobben, a adaptá e listanan akí pa di e forma akíinkorporá e kambionan den e poblashon lokal di vruminga.
Pa medio di kolekshon manual di e espesienan, a kolektá i surti e vruminganan pa por determiná kada espesie eksaktamente.
ISLARIBA
Promé ku inisio di e investigashon biológikomas resien, a dokumentá solamente dos espesie di vruminga konosí na Saba. Pa medio di nan investigashon, Peter Boer & Marijn, J.A. Boer a dokumentá aktualmente un total di 42 tipo di vruminga. Adishonalmente, pa medio di e mesun estudio, a dokumentá un konteo provishonal di 24 i 56 espesie di vruminga na St. Maarten i Statia respektivamente.
Interesante pa menshoná ta ku a kondusí e investigashonnan na Saba despues di e orkan Irma, ora ku palunan ku a kai a opstakulisá e abilidat di e investigadornan pa por haña akseso na sierto parti di e rutanan i áwaseru pisá a kondusí sierto tipo di vruminga na buska skondementu den profundidat di suela fuera di bista. Pa e motibu ei, e posibilidat ta eksistí ku por haña ainda un kantidat di espesie di vruminga na Saba pero ku no a konta den e estudio akí.
Islanan ABC
A krea tambe un yabi di identifikashon pa kubri e espesienan deskubrí riba e islanan Aruba, Boneiru i Kòrsou. E yabi aki ta basá riba e mesun base di estudio di 1930 i 1970 i a suplementá esaki aktualmente ku un investigashon di 2020 tokante e espesienan na Aruba.Interesante ta ku a adaptá e lista di espesie ku anteriormente tabata na 12 espesie konosí te na 44.
Di mas Importansia
Komprondiendo e habitantenan lokal, tantu grandi komo chikitu, ta krusial pa diseñá i implementá plannan di konservashon holístiko. Dokumentashon di presensia di espesie spesífiko di vruminga por yuda identifiká si i ki ora kualke tipo di espesie invasivo a yega. Vruminga ta hunga un papel vital den e


text:
Mi a lanta marduga bou di canto di Chuchubi y Trupialnan colorido. Solo mes ainda no a spierta completamente pero mirando e prome rayonan ya caba mi sa cu e dia lo ta hopi bunita. Riba e 18 di maart aki mi ta sinti cu henter Aruba kier canta su Himno … “Oh Aruba, dushi tera …”. Pero awe mi kier celebra na grandi e dia aki na mi mesun manera, bibe un rato den pasado y pa recorda mi mes bon ken mi ta. Mi ta bula den mi Chalapi e mainta ki y bay mi ta bay …
Rumbo pa West Punt caminda mi ta pasa dilanti mi Tanta su cas pa pasa pite cuminde, bise bon dia. Mi no por para y combersa paso ta Faro mi kier yega pa caba. Despues di un rato coriendo rumbo pa Faro mi ta bin topa cu Boca Catalina caminda mi primo a sinja bula for di baranca y sambuya. Poco mas a leu coriendo mi ta bin topa cu Arashi caminda mi famia ta campa tur aña y unda mi a sinja hunga domino y suta mi prome piedra sin lubida haya tambe mi prome sapato. Pero ta e punto mas ariba mi kier yega y no falta mucho mas. Unabes riba Faro para mi ta mira na mi alrededor y tur loke cu mi ta constata ta una beyeza. Mi bista ta mira laman bruto panord, Hooiberg den zuid, Hotelnan cu nan estatura espectacular cu palo di coco y palmitanan dorna. Un bista chiki mas y mi tin cu seca un lagrima.
Solo ya caba ta casi na halto pa brasa Aruba cu su rayonan y ya mi por casi tende bida cuminsa canta riba nos pida baranca y ami atrobe ta cabes abou en busca di mi sigiente aventura.
Derechito bek pa zuid mi ta pasa riba caminda di Malmok y mi ta pasa mira Antillas y mi ta recorda segunda guera mundial y con nos a wordo scapa. Poco mas na zuid mi ta pasa banda di waf di Hadicurari caminda piscadonan ta mara nan boto y e pier caminda mi a tira mi prome liña na awa. Mi nunca no a gara nada pero semper a wordo genek door di ladronchinan ferfelo. Esta un dushi tempo esey tabata.
Sigiendo mi ruta riba mi Pais Natal y mi bario stima, ta Alto Vista mi tin cu pasa y laga un oracion chikito atras. E Kapel chikito eynan ta trece hopi recuerdo, specialmente riba diamars, e dia cu mi Mama tabata hibami eynan pa nos por resa na Dios. E olanan cu ta lora y kibra riba e barancanan cercano, ta produci un ritmo asina Sereno cu bo ta pensa ta den cielo mes bo ta. Tur esaki tabata posibel riba un simpel pida sero chikito rondona den naturalesa. Y na caminda pa Alto Vista mi ta pasa banda di Juju su cas, e homber stranjo cu nos mayornan semper a spanta nos cune y pa confronta nos miedo, tabata bay tira piedra riba dak di su cas pa un dia wak su cara mahos. Mucha ta keda mucha berdad, semper inocente y fragil, pero cu un bon educacion un dia cielo nan lo alcansa. Pero mi ta sigi …
Crusando cada caminda cu mi concoce den mi planti man y pa prome cu merdia bati, ta na cas di famia mi kier ta. Mi ta pasa hole loke tin den weya den cushina cu ta temperando desde mainta trempan cual ta costabo un klap riba bo man si bo mishi sin cu nan sa. Pero ya, un cuminda crioyo no ta cos di bisa no riba 18 di maart. Sea ta Jambo, Boonchi, Banana of Kabrito stoba, tur di nan ta cos di saboria. Despues di aki bariga yen of no toch cerca mi Mama mi ta pasa pa mi Pisca hasa y pan bati. Mi mester di mi forsa riba e dia aki ya cu e ta largo y sobre todo pa loke cu un djis ta bin. Y sigur cu si e ta bin …
Despues di a recore mi bario y a mira gran parti di Noord, specialmente Misa Santa Anna y mi scol basico Aloysius, mi ta marca mi mes prepara pa core tras di e porco di Osberio pa purba gare aya na veld di Nacional. E dia a cuminsa trempan caba eynan tambe y e bista ta espectacular. Muchanan ta core, hunga y competi. Si no ta di alegria, ta un wega nan ta hungando of nan a caba di gana e premio di flie mas bunita, mas leu of esun cu a para cu mas kacho. Premio tin pa tur esnan cu ta bin competi. E ta simplemente un dia felis. Y pa caba cu e dia, gruponan di diferente bario di Noord ta bin competi pa subi e bendita palo di Seba. Y segun historia ta conta, aya na veld di Nacional, tur hende sa cu Bad Boys Club semper a gana. Competencia nunca no tabata tin pa e muchanan di Palm Beach. Un club di hobennan cu tabata Hip den nan tempo cu nan casita di palo aya Montserat den un mata na halto. Mi mes nunca no a hunga parti den nan, pero si mi a wordo ofreci mi prome shot di Palmera, nan bebida preferi.
Aruba celebrando 18 di maart, tanto cos pa recorda y tanto cos pa hasi. Mi a marca e dia y conte elaboradamente sin duna danki na ken. Y ken, ta Rufo Wever y Padu Lampe pa nos Himo bunita cu rima y composicion precioso . Y si algo ta sigur di nos Himno, ta cu nos ta e Baranca cu no tin nada pa kibre. Cu orguyo mi ta zwaai mi bandera y mira Aruba den mi. Nos tur tin nos mesun storia y di e bario cu nos lanta aden. Mira bo mes, recorda y recita …
18 di maart atrobe ta e dia cu mi kier admira mi Aruba y su hendenan cu e a cria. Un ciclo di bida y recuerdo cu no mester bay perdi. Ban engrandece awe una bes mas nos Himno y Bandera na un manera mereci!
Autor: A. Figaroa ©


text:
Katoliko
5 forma di resa
Orashon ta trata di amor ku esun ku stima nos
Pa: Pader Sebastián Rodríguez, LC | Fuente: elblogdelafe.com
“Orashon ta trata di amor ku esun ku ta stima nos” (Sta. Teresa), e ta buska Esun ku ta buska nos. Ora Hesus ta bisa Pedro: “Simon, bo ta drumi anto?, Bo no por a keda ni sikiera un ora lantá?” (Mk 14,37), nos por konfirmá ku Kristu ta buska nos, ta toka na porta di nos kurason i ta spera ju nos ta papia kunÉ. Nan ta palabranan ku ta “suave den su sonido, pero ta penetrá manera un angel di un abeha” (Sto. Tomás Moro). Kon ta posibel ku Pedro, su apòstel, su gran amigu, e promé Papa a drumi dilanti e doló i sufrimentu di Kristu oranan promé di e Pashon? Hesus no ta buska nada pÉ, E ta pensa únikamente den e bon di Pedro i ta konseh’é: “boso mester keda lantá i resa pa boso no kai den tentashon”.
E benefisionan di orashon ta hopi. E ta uni nos mas na Dios, e ta yuda nos na konos’é i por lo tantu, na stim’É mas. E ta yuda nos na skuch’é i mira kua ta e boluntat di djE pa nos. Ora ami ta papia di boluntat di Dios mi no referí únikamente na loke E pa nos ta, sino loke Dios ke ku nos ta hasi den kada momento. Orashon ta tuma desishonnan ku Dios. E ta manera ora nos ta aseka un amigu pa pidié konsehonan ora nos no sa kon reakshoná òf disidí dilanti un problema o akontesimentu.
Kiko Dios ke di mi?, kiko E ke di esaki?, kon E ke pa ami reakshoná, kiko E ke pa mi hasi?, Orashon tambe ta yuda nos pa nos lòs nos mes for di kosnan material i enfoká nos mirada den lo sobrenatural (lo úniko nesesario pa felisidat). Tambe e ta yuda nos na pensa, aktua i stima mas na kon Dios ta pensa, aktua i stima. Nos ta mira tur esaki reflehá den Maria, nos mama. E ta aseptá ser mama di Dios den orashon i ta kapas di pone su mes den su mannan: “laga sosodé ku mi loke bo a bisa” (Lk 1).
Ora e ta bisa esaki e no tin un futuro kla, e no sa kiko ta bai pasa ni kon tur loke e angel a anunsiá na dje lo sosodé, pero e, muhé di orashon, ta konfia den Dios i ta lansa ku gran konfiansa un sí di amor i dispuesto na kumpli loke Dios ta pidié.
Den orashon kristian nos ta haña 5 forma di hasi orashon.
Tin e orashon di Bendishon, ku ta pidi Dios pa E yena nos ku grasia. Tur bendishon ta prosedé di Dios. Un tata di famia por hasi e señal di krus riba frenta di su yu. Dios ta mira e gesto akí i ta bendishon’é. Pero e saserdote, danki na su ministerio, ta bendishoná klaramente den nòmber di Hesus.
Otro forma di orashon ta Adorashon, esta rekonosé humildemente e Todopoderoso. Ora nos ta adorá Dios nos ta realisá di su poder, grandesa i santidat.
Tambe nos tin e orashon di Petishon, ku kua nos ta roga Dios pa e kosnan ku nos mester. Nos sa ku E sa tur kos, pero di igual forma E ke pa nos pidie ku insistensia, ku fe i di ta habri na loke Dios ta mira mihó pa nos. Por ehemplo, Dios a mira i tabata sa kon su pueblo Israel tabata sufri den desierto, pero E no a aktua promé di a skucha e gritu di su pueblo. Gritu ku ta nifiká orashon, petishon, aklamashon na Dios.
Otro tipo di orashon di petishon ta esun di interseshon. Resa pa otronan. Laga nos kòrda tur dia pa gana grasianan i pidi pa esnan rondó di nos. Ora nos ta mira un aksidente, por ehemplo, mi ta resa pa pronto rekuperashon di e víktima? Ora mi mira un persona ta pidiendo limosna, mi ta resa pe? Ora mi mira un persona ku ta ofendé Kristu, mi ta resa? Òf mi ta kontentá mi mes ku husg’é internamente?
Otro orashon ta e Akshon di yama danki. Manera San Pablo lo a bisa: bo tin algu ku bo no risibí? Tur loke nos tin nos a risibié di Dios. Nos por pensa ku tin kosnan ku nos tin danki na nos esfuerso, ta klaru, pero ken a duna nos e boluntat pa nos hasi esfuerso?, ken a duna nos mannan, pianan, inteligensia, pa haña loke nos ta deseá? Gradisí Dios ta nifiká stima i ser humilde ora nos realisá ku nos ta su kriatura.
I por último, tin e orashon di Alabansa. Nos sa ku Dios no tin mester di aplouso, pero nos sí mester rekonos’é komo Dios. Nos mester demostrá nos alegria di ta yunan di Dios.
Nos ta invitá den e periodo aki pa reforsá nos orashon ku Dios, nos diálogo kunÉ. Laga nos siña sa na “pasa tempu ku Dios”, pa reservá tempu pa orashon kada dia. Ta difísil kere esaki na inisio i únikamente ta konfirm’é ora ta realis’é, pero ora nos ta kapas di bai den Adorashon 30 minüt kada dia, apesar di trabou ku nos tin, e okupá ku un persona por ta p’asina hasi kosnan, Dios no ta stòp di bendishoná. Laga nos bai den orashon pa pidi Dios su bendishon, pa ador’é, pa pidié loke nos mester, pa pidi pa otronan, pa yam’é dank i pa alab’é. Ora nos ta kapas pa traha tempu liber pa esaki kada dia nos ta biba muchu mas trankil, mas trankil i sin duda, ta bai nos mihó.
Katoliko
Papa Francisco: Futuro saserdotenan mester ser evaluá integralmente
Papa Francisco a bisa djabièrnè ku ora un persona ta konsiderá e vokashon saserdotal, ta nesesario evalu’é integralmente pa por tin saserdotenan ku ta kapas pa komuniká e bondat di Dios.
Asina e Tata Santu a indiká dn e Palasio Apostóliko di Vatikano, den e oudiensia konsedé na e formadornan di e Seminario Arzobispado de Milán (Italia), na okashon di e di 150 aniversario di e revista “La Scuola Cattolica” (E Skol Katóliko).
“Ora ta diserní si un persona por inisiá òf konsiderá un rekorido vokashonal, ta nesesario investig’é i evalu’é di moda integral”, Papa Francisco a splika den su diskurso djabièrnè 17 di yüni.
Den e sentido akí, el a kontinuá, “mester tene kuenta ku nan moda di biba afektonan, relashonnan, espasionan, ròlnan, responsabilidatnan, asina manera debilidatnan, temornan i desekilibrionan”.
“Henter e trayekto mester aktivá prosesonan ku ta buska na forma saserdotenan i esnan konsagrá madurá, ekspertonan den humanidat i serkania, i no funshonarionan di lo santu”, Papa Francisco a enfatisá.
Pa esaki, e Tata Santu a resaltá, “superiornan i formadornan di e seminario, esnan ku ta kompañá nan i e personanan den formashon ta yamá na krese diariamente na e plenitut di Kristu p’asina ku, atraves di e testimonio di kada un, e karidat di Kristu ta manifestá su mes mas klaramente”.
Papa Francisco tambe a bisa e formadornan ku “e seminaristanan i hóbennan den formashon mester por siña mas di boso bida ku di boso palabranan, nan mester por siña e bondat di boso obedensia, e trabou di boso dedikashon, e generosidat ku esnan pober di boso sobriedat i disponibilidat, paternidat di boso afekto kasto i no posesivo”.
“Nos ta konsagrá pa sirbi e Pueblo di Dios, pa atendé ku e heridanan di tur hende, kuminsando ku esnan mas pober”, Papa a enfatisá.
Mundu, Papa Francisco a kontinuá, “mester di saserdotenan kapas pa komuniká e bondat di Señor na esun ku ta eksperimentá piká i frakaso, saserdotenan eksperto den humanidat, pastornan dispuesto na kompartí alegria i sufrimentu di e rumannan, hòmbernan ku sa na skucha e gritu di esnan ku ta sufri”.
Renobashon i kuido di vokashonnan
E Tata Santu tambe a dediká un momento di su reflekshon na renobashon di vokashonnan saserdotal.
“Renobashon i futuro di vokashonnan ta posibel únikamente si tin saserdotenan, diákononan, esnan konsagrá i laikonan bon formá”, Papa Francisco a enfatisá.
“Kada vokashon partikular ta nase, krese i ta desaroyá su mes den kurason di Iglesia, i esnan ‘yamá’ no ta manera padestul ku ta aparesé diripiente. E mannan di Señor, ku ta duna forma na e ‘barinan di klei’, ta operá atraves di e kuido ku pasenshi di formadornan i kompañantenan.
Na nan, Papa Francisco a sigurá, “ta konfia e servisio delikado, eksperto i kompetente pa kuida e nasementu, e kompañamentu i disernimentu di vokashonnan, den un proseso ku ta rekerí hopi bondat i konfiansa”.
Servisio di teologia
E Tata Santu tambe a papia di e importansia di teologia i di e nesesidat pa por tin personanan kapas pa splika esaki na e mundu di awe.
E komunidat “mester di trabou di esnan ku ta buska na interpretá fe, tradusié i bolbe tradusié, pa hasié komprensibel, pa eksponé ku palabranan nobo: un trabou ku lo mester bolbe hasié di nobo ku kada generashon”.
Ta pesei, “Iglesia ta enkurashá i ta sostené e esfuerso aki, e difikultat pa bolbe definí kontenido di e fe den kada époka, den e dinamismo di e tradishon”.
Den e sentido akí, Papa Francisco a kontinuá, “e lenguahe teológiko semper mester ta bibu, dinámiko, e no por hasi otro ku evolushoná i preokupá su mes pa hasi su mes komprendibel”.
Papa ademas a mustra riba e papel iluminador di teologia den e mundu aktual kaminda a pèrdè sentido di kosnan.
“Un di e problemanan mas grandi di nos tempu ta en efekto e pèrdida di sentido. Teologia, awe mas ku nunka, tin e gran responsabilidat pa stimulá i orientá e búskeda, pa iluminá e kaminda”.
Katoliko
Historia di dia di Tata
Irónikamente, kreashon di dia di Tata, finalmente, a keda inspirá de un predikashi riba dia di mama. Na 1909, Sonora Smart Dodd de Spokane, Washington, a skucha un predikashi i a duna kuenta di ku su tata a meresé homenahe similar. E tabata Henry Jackson Smart, kunukero i veterano di guera sivil, kende a kria Sonora i su sinku yunan chikí despues di ku su esposa lo a muri dor di komplikashonnan durante nasementu di su di seis yu.
Sonora tabata ke un dia spesial pa su tata lo a sa kantu e tabata apresiá su amor i apnegashon, asina manera e sakrifisionan ku el a realisá komo tata soltero. Dia 19 di yüni 1910, riba dia di kumpleaño di Henry, Sonora a festehá e dia di Tata pa di promé bia na Spokane. Na 1924, Presidente Calvin Coolidge a apoyá públikamente e dia Nashonal di Tata. Finalmente, na 1966, Presidente Lyndon Johnson a firma un resolushon pa kombertí Dia di Tata den dia festivo nashonal. Seis aña mas lat, presidente Richard Nixon ta kombertié den lei permanente pa festehá dia di Tata riba e di tres djadumingu di yüni.
Sin embargo, e selebrashon akí ta varia di fecha den diferente pais di mundu. Algun ta konservá e di tres djadumingu di yüni, manera ta mayoria di e paisnan latinoamerikano, miéntras ku otronan ta preferá hasié dia 19 di mart, dia di San Hosé, manera ta e ehèmpel di Bolivia, Spaña i Honduras
Katoliko
Di Shete Djadumingu di Pasku di Resurekshon
Promé Lektura : Hechonan di apòstelnan 7, 55-60
Salmo : Salmo 97, 1-2. 6-7. 9
Di dos Lektura : Revelashon 22, 12-14. 16-17. 20
Evangelio : Huan 17, 20-26
E evangelio di awe ta ofresé nos un bunita okashon pa meditá den unidat. E ta bin ta ripití den e último añanan akí ku mundu ke logra integrashon kada be mas grandi entre pueblo i individuonan.Pa medio di FE nos sa ku moveshon di historia ta bai kondusiendo nos na realisashon di e soño asina largu sperá, e union den un solo famia. Nos tur ta anhelá un edat den kua no tin divishon i ku riba tera ta kuminsá un era di pas i di hermandat. Kristu den e ora mas solèm di su bida a resa pa unidat di hende: “Pa tur hende sea un.”
Uni hende ku otro i ku Dios ta e ideal i trabou di Iglesia. Pa e ideal akí si ta bal la pena inbertí tur nos energia. Pero promé laga nos mes un pregunta: Kiko ta unidat? Biba den unidat no ta nifiká pensa igual, sinti mesun kos, ku ta uni tur ser humano den un uniformidat laf i steril. Dos esposo sa ku ta uní no ta nifiká ku kada un mester pèrdè su personalidat. Unidat no ke men renunsiá na nos manera di pensa. Tampoko e ta nifiká semper keda ketu o keda sin defendé konvikshonnan propio.. Kiko e ora ei ta unidat ? Lo splik’é ku un frase hopi ripití, pero berdadero. Unidat ta e armonia kreá di diversidatnan. San Pablo ta splika e konsepto akí ku e imágen di e kurpa humano. “Ta un hecho ku e kurpa, siendo un, tin hopi parti , pero e partinan maske ku nan ta hopi, ta forma entre tur un solo kurpa”. Nos kurpa ta papiando ku nos di un maravioso unidat konstruí a base di diversidat. Ta logra e armonia akí pasobra tur parti di e kurpa ta traha, ta move, ta aktua den funshon di e konhunto.
Sosiedat ta konsistí di un variedat riku di hende. Tin múltiple rasa, lenga i kultura. Kada un ta poseé su propio rikesa.
Pa biba den unidat laga nos kuminsá na aseptá e diversidat ku ta eksistí den mundu. Nos no ta pretendé di biba den un paraiso irealístiko kaminda tur hende ta pensa igual i ta kana riba e mesun kaminda. Laga nos aseptá e desafio pa biba e unidat den e diversidat, pa logra armonia atraves di rèspèt pa variedat. Laga nos ta outéntiko den nos manera di pensa i di aktua i laga nos respetá e forma personal di pensa i di aktua di kada persona, semper i kuando esaki no afektá e bon komun.
Ta logra armonia ora kada hende kontribuí na e bon komun. E dos palabranan aki: bon komun, ta esnan ku mester inspirá nos akshonnan. Ora e interes personal i egoista ta pone su mes dilanti di e bon komun, e ora ei unidat i konkordansha ta kibra.
Kristu, ora e ta resa pa unidat, no ta pensando únikamente den un unidat horizontal, ke men di hende entre un ku otro. “Ku nan tambe ta ku nos”, Hesus a pidi den su orashon na Tata. En bèrdat, no por tin union duradero entre hende si Dios no ta e laso ku ta uni nos.
Sinembargo, kon difísil ainda ta e unidat entre kristiannan. No ta nesesario mira pafó i haña un mundu den guera konstante pa konkluí kon difísil ta di biba den unidat. Ta sufisiente pa nos mira un poko paden di nos mes pa deskubrí den nos propio sentimentu e rais di un divishon profundo. E rais akí ta nos egoismo.
Nos sa ku egoismo ta un forsa ku nos tur ta dirigí t’e na nos propio satisfakshon. Nos por bisa ku komo ser humano nos ta lèn den direkshon di egoismo, pero komo kristian nos mester obra ku amor. Stima ta nifiká sali di nos mes pa proyektá nos mes den direkshon di otro. Ora nos logra konvensé nos mes di e forsa konstruktivo ku amor ta enserá, únikamente e ora ei nos lo kuminsá traha riba e bon komun.
Den eukaristia kada djadumingu, nos ta selebrá e unidat di e famia kristian. Un solo Señor, un solo fe, un solo boutismo, un solo Dios I Tata. Tur loke tin den misa ta papia ku nos di unidat: altá ta e mesa di famia, kaminda komo ruman nos ta sinta pa kome di e mesun pan i pa bebe di e mesun biña. Ku ora nos sali di e tèmpel akí nos bai na praktiká e unidat i komunion ku nos a bin pa selebrá bibando den rèspèt mutuo i den amor, promoviendo e bon komun.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Parlamentonan di Kòrsou, Aruba i Sint Maarten a kobardiá ante Ulanda
Ta kiko parlamentarionan a bai hasi Ulanda anto?
A SALI NA KLA KU JERSON ROSALINA TA METÍ DEN MUCHU MAS KOS
Damitanan hóben lokal a gradua pa kurso di teknologia riba ‘digital literacy, web development and coding’
Sentensia den kaso inex….. Robo di 600 kilo di kokaina for di warda di polis un frakaso total
Trending
-
Lokal7 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Ta kiko parlamentarionan a bai hasi Ulanda anto?
-
Lokal4 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal7 days ago
Damitanan hóben lokal a gradua pa kurso di teknologia riba ‘digital literacy, web development and coding’
-
Lokal6 days ago
Sentensia den kaso inex….. Robo di 600 kilo di kokaina for di warda di polis un frakaso total
-
Lokal6 days ago
Colon ta e promé barku ku ta trese karga pa almasená na Bullenbaai
-
Lokal6 days ago
Kuminsa ku kouseband…… “Nos tur ban kunuku, planta i krese nos pais”
-
Lokal7 days ago
Kastigu di 12 luna presu pa Mama di 4 yu na Ulanda ku a kobra € 197.495,- ilegal


text:
Pronóstiko di tempu pa Kòrsou i bisindario bálido te djasabra mainta 6:00 o.l, 4 di mei 2019.
Pronóstiko
Pronóstiko di tempu pa Kòrsou i bisindario bálido te djasabra mainta 6:00 o.l, 4 di mei 2019.
Kompilá: djabièrnè 3 di mei 2019, 05:00 o.l. (09:00 UTC).
Tempu: Shelu ta por lo general parsialmente nublá ku chèns pa algu di áwaseru. Bientu okashonalmente fuerte lo persistí awe, miéntras esaki lo mengua un poko riba djasabra.
Temperatura máksimo lo alkansá 31 ºC i temperatura mínimo 26 ºC.
Solo ta sali 06:15 i ta baha 18:50 o.l.
Bientu: For di direkshon ost i moderá te basta fuerte; forsa 4 te 5 (20 te 39 km/ora, 11 te 21 nudo). Ráfaga de bes en kuando fuerte te posiblemente duru; forsa 6 te 7 (40 te 61 km/ora, 22 te 33 nudo).
Situashon general: Un preshon haltu ta e sistema dominante den nos área i esaki lo tene e tempu relativamente seku. No opstante esaki, nubianan por oumentá i laga algu di awa kai.
Kondishon di laman: Moderá te lokalmente basta brutu ku altura di olanan entre di 1.5 i 2 meter (4 te 7 pia).
Fenómeno spesial: Ningun.
Perspektiva te djadumingu mainta: Shelu lo varia di tiki te hopi nublá i lokalmente awa por kai. Un bes mas, bientu lo ta fuerte.
Meteorólogo: Coffie


text:
Naomi Silvanie, "Dushi Feeling ta un totalidat di hopi kos ku mi ta gradesido p’e.”
Resientemente Naomi a lansa su single nobo, titulá Dushi Feeling. Ken no konosé Naomi Silvanie? Un timbre ku ta keda resoná, na unda ku e presentá. Durante di e último tempunan aki Naomi a bin ta traha duru riba un identidat artístiko ku ta ‘propio’ i lòs for di popularidat di su mayornan den género musikal gospel (Duo Gleva) i su ruman hòmber Levi Silvanie ku ya kaba ta eksperensiando un popularidat kresiente na Europa. Naomi ta konta ku e pensamentu tras di e kansion ‘Dushi Feeling’ ta un sentimentu di gratitut, “Ku un aktitut di gratitut bo ta kambia bo persepshon di bida i stòp di focus riba e kosnan ku ta trese bo abou i kuminsá pensa riba e kosnan ku bo ta gradesido p’e den bida i ku ta trese goso den bo kurason kual ta produsí un dushi feeling.”
E dushi feeling ta keda ekspresá na diferente manera. “Un ‘dushi feeling’ pa Naomi ta varia, e por ta un dushi plato di yambo, famia, beach life di Kòrsou, graba den studio, un dushi kombersashon, mira mi metanan personal wòrdu lográ den mi bida… E ta un lista di hopi kos ku mi ta gradesido p’e”.
Loke ku e ta desea pa fanatikonan sinti ora di skucha e kansion ta un dushi vibe, “hopefully ku nan tambe ta bira mas konsiente di e kosnan ku nan por ta gradesido p’e den nan bida ku ta trese un dushi feeling”. Próksimamente fanátikonan lo sigui skucha mas di Naomi, ya ku e ta pendiente pa produsí algun single mas den kolaborashon ku otro artistanan i agrupashonnan musikal. Kosnan ta pinta realmente interesante pa Naomi Silvanie. Por sigui Naomi riba su página di Facebook i Instagram.


text:
Diahuebs ultimo Prome Minister Evelyn Wever-Croes hunto cu Minister di Enseñansa Armando Lampe, Directora di Skoa Juffrouw Baly, CIO Varelie Croes y Pancho Croes di FUTURA, a bishita e scol pa asina duna un bon noticia na Colegio Pastoor Kranwinkel. Colegio Pastoor Kranwinkel na Paradera a ricibi e grato noticia cu nan lo bira e di dos e-Learning Project.
Na luna di april aña pasa, den colaboracion cu Minister di Enseñansa, Armando Lampe, Gabinete Wever-Croes a lansa un proyecto piloto innovativo den educacion primario pa stimula e 21Century Skills for di un edad hoben caba. Un proyecto hopi importante na unda cu Scol Basico Cacique Macuarima y Scol preparatorio Aterima a wordo digitalisa.
Cabesante di e scol, señora Angeline Leung a vocifera cu tawata un grato noticia cu nan scol a wordo scogi pa wordo digitalisa y haci asina cu dunamento di les lo ta mas agradabel pa maestronan como tambe pa tur alumno. Señora Leung a gradici Gobierno di Aruba, SKOA y FUTURA pa scoge nan scol pa un proyecto asina grandi y bunita.
Prome Minister a duna di conoce cu mirando e exito di e Proyecto aki, y mirando tambe cu nos ta den Aña di Innovacion y Enseñansa, Gobierno di Aruba lo percura hunto cu docentenan pa digitalisa henter e scol. Poco poco pero sigur nos ta logra nos meta pa digitalisa tur scol na Aruba y pone enseñansa completamente innova. Den Aña di Innovacion y Enseñansa, Gobierno kier dal e pasonan concreto den innovacion y educacion pa modernisa, fortalece y capacita nos como pais pa e retonan actual y di futuro.


text:
Siman 16 den futbol Division di Honor ta mustra di ta bay ta decisivo considerando cu tin tres ekipo cu 32 punto riba top di e tabla di posicion di e campeonato actual aki. Nacional ta lider p’awo pa medio di miho diferencia di gol (+23) cu Estrella (+17) y Dakota (+16). E bataya pa keda den prome luga ta sigui ta importante cu tres wega so pa hunga pa culmina e campeonato promer cu play-off cuminsa. Tin cuater ekipo ta luchando pa e di cuarto puesto riba e tabla, Bubali cu ta di cuater tin 26 punto, un bentaha hopi chikito di un punto so riba e siguiente riba tabla cu ta Britannia, cu por cierto no ta hunga e siman aki ya cu nan rival riba schedule Nacional como actual campeon lo ta representando Aruba den Concacaf Caribbean Club Shield. RCA ta sigui Britannia riba tabla cu 22 punto, just cuater so for di clasificacion, y River Plate ta awo cu 21 punto, despues di e sorpresa grandi na man di Caiquetio den siman 15, unda nan a faya pa acumula punto den derota, pues, 5 punto so tras di Bubali pa e posicion number cuater cu ta nifica bay play-off.
Diabierna River Plate tin chens di bons bek pa haya tres punto importante pa keda den lucha pa yega play-off, un victoria lo nifica cu nan lo acumula 24 punto. Juventud, matematicamente ainda ta den wega pa purba alcansa Caiquetio pa evita degradacion automatico y en bes di esey hunga play-off di promocion- degradacion, nan ta 7 punto tras di e ekipo di Paradera.
Diasabra ta brinda nos e wega di Caiquetio, cu despues di e gran sorpresa cu nan a dal siman pasa, contra Dakota, cu ta purbando di recupera nan prome puesto riba e tabla dependiendo claro di loke Estrella hasi den nan wega cu Bubali, y Nacional ora nan ‘haal in’ e wega pendiente contra Britannia. Caiquetio ta keto bay destina pa hunga play-off di promocion-degradacion hunto cu La Fama y dos otro ekipo cu lo cualifica for di division uno, tur wega pendiente di nan ta “fogeo” pa mehora nan mes pa keda den division di honor, si nan hunga manera den e wega di River Plate den siman 16, nan ta bay tin hopi chens mes. E di dos wega Diasabra ta entre RCA y La Fama. RCA un ekipo cu a rebota bon den e dos parti di e campanja aki pero cu un poco di mala suerte den haya miho resultado, tin te cu awor 22 punto, cu un victoria na lo ta hopi mas cerca di e cuarto puesto, claro dependiendo di otro resultadonan. E contrincante di RCA cu ta La Fama ta te cu awor den play-off promocion-degradacion cu 16 punto, cinco so tras di River Plate, cu por cierto no mag pifia mas, La Fama ainda tin chens chikito pa scapa e play-off indesea ey si River Plate “flaquea”.
Diadomingo nos lo por wak Estrella midi forsa cu Bubali, e unico wega e dia ey, un wega clave pa tur dos. Estrella, cu un victoria lo purba recupera e prome luga despues di a perde e puesto ey contra Nacional den siman 15, pero pa diferencia di gol so, dependiendo di e resultado di Nacional vs Britannia ora nan enfrenta otro eventualmente. Bubali mester gana e wega aki pa libra nan mes for di e otro tres ekiponan cu ta halando rosea duro riba nan lomba, y keda cu 29 punto den e di cuater posicion riba tabla y pa bay play-off! Ban wak kiko ta pasa, suerte na tur, ban spera cu e fanaticada yega stadion pa sostene nan ekiponan den e ultimo weganan crucial di e campeonato aki.


text:
Prome mi kuminsá papia e impakto ku 5G tin riba salú di hende, laga mi kuminsá na duna bo un analogía:
“E motibu di e ‘lockdowns’ rònt mundu tin un nòmber: “Jhonny Cake”. Den Johnny Cake tin un ingrediente ku yama “salu”. Salu ta konsistí di un elemento ku yama ‘sodium chloride”, i e elemento aki ta kousa retenshon di ‘vocht’ i preshon haltu. Manera bo kome un Johnny Cake, bo ta bin sufri di problema ku nir i kurason, i hopi hende lo bai fayesé. Na China hopi hende ta kana dal abou den kaya despues di a kome un Johnny Cake. Gobièrnunan ta poniendo ‘lockdowns’ spesial pa nan haña chèns di yena supermerkado i tokonan ku Johnny Cake kla trahá kaba pa hende por kumpra. Di e forma aki hopi hende lo bira malu, i botikanan lo por bende un vakuna ku yama JC2020. For di plaka di benta, nan ta duna gobièrnu un ko’ afó. Shonnan lanta for di soño. Avisá bo ser kerínan pa nan niun no kome Johnny Cake mas!”
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]